Malaysia mampu lahirkan lebih ramai Ervin Chang
Oleh KOSMO!

16 Mei 2022, 5:28 pm
Kejayaan Ervin Chang menghadiahkan emas dalam sukan golf kepada Malaysia pada Sukan Sea Hanoi merupakan perkembangan yang sangat baik sejak kali terakhir memenanginya 21 tahun yang lalu.
Presiden Persatuan Golf Junior Malaysia Datuk Seri Dr. Irmohizam Ibrahim mengakui bahawa ia adalah bukti bahawa sukan golf di Malaysia mampu berkembang dan mempunyai potensi yang cukup tinggi terutamanya pada generasi muda Malaysia.
Menurutnya, selain menjadi pembakar semangat kepada semua pemain golf, kelab-kelab golf juga seharusnya beriltizam dan saling melengkapi antara satu sama lain terutamanya dalam pengurusan dan kemudahan yang terbaik buat para pemain.
“Saya percaya Persatuan Golf Malaysia (MGA) yang diterajui oleh Tan Sri Datuk Mohd Anwar Mohd Nor telah memainkan peranan yang baik. Kesinambungan ini harus dilihat agar semua kelab–kelab golf dapat berusaha dengan gigih untuk melahirkan pemain-pemain muda seperti Ervin.
“Sukan golf harus dilihat melalui perspektif sukan dan bukannya secara eksklusif, malah sukan golf harus menjadi satu budaya sukan untuk semua peringkat.
“Saya selaku Presiden MGJA juga pernah menekankan objektif kami seperti mempromosikan sukan golf kepada anak muda dan mencungkil serta mengasah bakat mereka hingga ke peringkat antarabangsa melalui kerjasama latihan dengan institusi pengajian awam serta swasta,” katanya.

Tambahnya, bakat seharusnya dicungkil, diasah dan digilap dengan minat serta kerjasama daripada kelab golf mampu membawa seseorang pemain golf itu dari peringkat amatur sehinggalah ke tahap profesional.
“Sudah tiba masanya, sukan golf ini menjadi lebih inklusif agar minat serta pendedahan kepada rakyat dapat didekatkan,” jelasnya.
Kelmarin, Ervin melakar kejutan apabila berjaya menewaskan pencabarnya dari Indonesia, Amadeus Christian Susanto pada aksi playoff tiga lubang untuk merangkul pingat emas acara individu.
Kali terakhir kontinjen negara meraih emas Sukan SEA acara golf adalah menerusi kuartet lelaki, Airil Rizman Zahari, S Sivachandhran, Shaaban Hussin dan Sahal Saedin dalam acara berpasukan lelaki di Sukan SEA Kuala Lumpur 2001. – KOSMO! ONLINE


Kali ini Kourtney Kardashian, Travis bukan kahwin ‘olok-olok’
Oleh MOHD. HAIKAL ISA

16 Mei 2022, 5:08 pm
SELEPAS mencetuskan kontroversi ‘kahwin olok-olok’ pada awal April lalu, pasangan sensasi popular, Kourtney Kardashian dan Travis Barker dilaporkan sudah berkahwin secara sah di Santa Barbara, California, Amerika Syarikat.
Perkara tersebut didedahkan portal hiburan, TMZ yang turut disertakan dengan untaian foto Kourtney dan pasangan dalam persalinan busana pengantin dan suasana majlis perkahwinan.
Terdahulu, Kourtney atau nama sebenarnya, Kourtney Mary Kardashian mengikat tali pertunangan dengan Travis yang juga merupakan pemain dram kumpulan Blink-182.
Menurut sumber, pasangan tersebut mengangkat ikrar perkahwinan dalam majlis yang hanya dihadiri keluarga terdekat.
“Mereka terpaksa mempercepatkan perkahwinan biarpun majlis besar-besaran di Itali akan diadakan tidak lama lagi.
“Majlis tersebut sedang dalam proses persediaan dan semua orang termasuk anak-anak sedang berasa sangat teruja menunggu hari bahagia Kourtney dan Travis,” ujar sumber berkenaan.
Sebelum ini, pasangan tersebut dikatakan telah melangsungkan perkahwinan secara ‘olok-olok’ di sebuah gereja di Las Vegas beberapa jam selepas muncul di acara Grammy Awards.

Bagaimanapun, ‘perkahwinan’ berkenaan sebenarnya hanya sekadar ‘lakonan’ semata-mata dan tidak berdaftar dengan agensi perkahwinan yang sah.
Hal ini kerana, kakak kepada Kim Kardashian itu sendiri mendedahkan bahawa mereka tidak mendaftarkan lesen perkahwinan yang membawa maksud perkahwinan di Las Vegas itu tidak rasmi atau tidak sah secara undang-undang.
Kourtney tidak pernah berkahwin namun memiliki tiga orang anak bersama mantan kekasihnya, Scott Disick.
Sementara itu, Travis pernah berkahwin sebanyak dua kali. Perkahwinan pertama bersama Melissa Kennedy hanya bertahan sembilan bulan sebelum bercerai pada 2002.
Travis kemudiannya berkahwin buat kali kedua dengan Shanna Moakler dan mereka dikurniakan dua orang anak sebelum bercerai pada 2008. – KOSMO! ONLINE


Terhibur tengok Zarina Anjoulie sambut hari jadi kucing
Oleh MOHAMMAD SHAHEMY AZMI

16 Mei 2022, 5:01 pm
PETALING JAYA – Sambutan hari jadi yang dianjurkan pelakon sensasi Zarina Anjoulie membuatkan netizen berasa lucu apabila pelakon itu meraikan ulang tahun kelahiran kucing kesayangannya yang diberi nama Chong Ki.
Sambil menyanyikan lagu hari jadi versi kucing ‘meow-meow’, sambutan majlis ulang tahun kelahiran kucing berwarna kelabu itu turut dilengkapi dengan sebiji kek coklat beserta tiga batang lilin.
Ketika Zarina bersama ibu dan anaknya menyanyikan lagu hari jadi, kelihatan Chong Ki duduk di atas kerusi dengan tertib sambil memandang kek yang diletakkan di atas meja.
“Selamat hari jadi Chong Ki. Tiup lilin!” kata Zarina atau mesra disapa Anju selepas menyanyikan lagu hari jadi bersama ibu serta anaknya.
Dalam ruangan komen, aktiviti yang dilakukan Zarina dan keluarganya meraikan hari jadi kucing kesayangannya itu mengundang rasa lucu serta geli hati pengikutnya dalam Instagram apabila rata-rata terhibur melihat gelagat haiwan tersebut.
“Comelnya kucing. Sangat tertib. Selamat hari jadi Chong Ki!” ucap seorang peminat.

“Chong Ki macam faham tengah sambut hari jadi. Kesian terbakar misai,” ujar seorang lagi netizen.
“Lagu hari jadi paling comel yang pernah aku dengar,” komen seorang pengguna Instagram. – KOSMO! ONLINE


Tanah runtuh : Laluan Kampung Batu-Inas ditutup
Oleh NOR AINNA HAMZAH

16 Mei 2022, 6:27 pm
KUALA PILAH – Jalan Kampung Batu-Inas menuju ke Kuala Pilah berhampiran Kampung Kabong di sini ditutup kedua-dua arah untuk semua kenderaan berikutan tanah runtuh dan pokok tumbang.
Ketua Polis Daerah Kuala Pilah, Superintendan Amran Mohd. Ghani berkata, pihaknya menerima maklumat berkenaan kejadian kira- kira pukul 3.30 petang.
Menurutnya, kejadian berkenaan mungkin berlaku lebih awal berikutan hujan yang agak lebat sejak tengah hari tadi.
“Kerja-kerja pembersihan sedang giat dilaksanakan oleh pasukan penyelamat dan agensi berkaitan.
“Buat masa ini, pengguna jalan raya dinasihatkan untuk menggunakan laluan alternatif di Kampung Sri Repah, Tampin untuk ke Kuala Pilah mahupun Rembau berikutan laluan berkenaan masih sedang dinilai kesesuaiannya untuk dilalui bagi tujuan keselamatan,” katanya hari ini. – KOSMO! ONLINE.


Penumpang feri redah banjir di Kuala Kedah
Oleh MOHD. RIFAAT ABD. HAMID

16 Mei 2022, 6:21 pm
ALOR SETAR – Pekan Kuala Kedah termasuk kawasan Terminal Feri Kuala Kedah di sini dilanda banjir kilat ekoran hujan lebat dan air pasang pada tengah hari tadi.
Kejadian kira-kira pukul 12 tengah hari itu mengakibatkan jalan utama dan kawasan letak kenderaan di terminal feri dinaiki air.
Tinjauan mendapati, penumpang feri yang baru tiba dari Pulau Langkawi terpaksa meredah air sehingga paras betis sejauh 600 meter untuk mengambil kenderaan masing-masing.
Pelancong, Izzati Zaini, 25, dari Pulau Pinang berkata, dia dan kawannya, Aishah Johari, 25, terpaksa meredah air sambil membawa beg pakaian serta barangan lain dari jeti ke tempat letak kenderaan.
“Semasa dalam bot pun kami sudah dapat rasa ombak kuat sehingga menyebabkan saya rasa pening.
“Sebaik sampai di jeti, kami terkejut melihat kejadian banjir dan air pasang sudah melimpah di sebahagian kawasan letak kereta,” katanya di sini hari ini. – KOSMO! ONLINE


305 pemandu diperiksa, 22 ditahan memandu mabuk
Oleh NOR AZIAH MAT NOH

16 Mei 2022, 5:04 pm
KUALA LUMPUR – Seramai 22 pemandu ditahan kerana disyaki memandu dalam keadaan mabuk menerusi Ops Mabuk Bersepadu Khas yang dijalankan sekitar ibu kota, tengah malam tadi.
Difahamkan, sekatan jalan raya itu dijalankan di Jalan Klang Lama, Jalan Raja Chulan, Jalan Tuanku Abdul Halim, Jalan Bangsar, Jalan Kuchai Lama dan Jalan Sri Petaling.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, operasi itu bermula pada pukul 11 malam hingga 3.30 pagi dengan kekuatan 74 pegawai dan anggota.
“Kita telah memeriksa seramai 305 pemandu dengan 22 daripadanya berusia lingkungan 19 hingga 51 tahun ditahan selepas dipercayai memandu di bawah pengaruh alkohol.
“Hasil pemeriksaan mendapati enam daripada 22 individu terbabit negatif daripada memandu di bawah pengaruh alkohol,” katanya dalam kenyataan di sini hari ini.
Mengulas lanjut, kes disiasat di bawah Seksyen 45 (A) Akta Pengangkutan Jalan 1987 pindaan 2020.

Tambahnya, polis turut mengeluarkan sebanyak 31 saman atas pelbagai kesalahan dalam operasi berkenaan. – KOSMO! ONLINE


Perbicaraan Amber Heard-Johnny Depp ‘persenda’ keseriusan keganasan rumah tangga
Oleh KOSMO!

16 Mei 2022, 5:30 pm
WASHINGTON – Perbicaraan berprofil tinggi melibatkan pelakon Johnny Depp dan bekas isterinya, Amber Heard telah menjadi topik gurauan meluas di kebanyakan platform media sosial, lapor stesen penyiaran ABC, semalam.
Gurauan atau ‘meme’ berkaitan isu-isu keganasan rumah tangga yang didedahkan oleh pasangan Hollywood ini seolah-olah menggambarkan perbuatan itu seperti tidak begitu serius.
Seorang mangsa yang terselamat daripada kes penderaan rumah tangga, Ruth M. Glenn berkata, membaca kes fitnah Heard-Depp telah mencetuskan trauma lama yang pernah dirasainya.
Kewujudan ‘meme’ dan jenaka yang tidak dapat dielakkan di media sosial seperti TikTok atau Twitter yang berpunca daripada perbicaraan telah memburukkan lagi trauma bekas mangsa dera ke satu tahap berbeza.
Tanda pagar seperti “AmberHeardIsAPsycho” atau “AmberHeardIsALiar” telah memperoleh berbilion-bilion tontonan di TikTok dan Twitter.
Malah, sekiranya mencari kandungan yang kelihatan seperti pro-Heard, tanda pagar seperti “IBelieveAmberHeard,” biasanya memaparkan video dan siaran yang memfitnah Depp menerusi klip-klip mahkamah yang ditularkan.

“Situasi ini akan membuatkan golongan yang benar-benar terdesak dan berdepan dengan situasi penderaan domestik takut untuk ke hadapan kerana bimbang ditertawakan.
“Sama ada mereka ialah Amber Heard atau Johnny Depp, betapa beraninya kita mempersendakan dan memperlekehkan seseorang yang berkongsi sesuatu yang sangat peribadi, tidak kira apa pendapat peribadi kita mengenai mereka,” kata Glenn.
Seorang lagi bekas mangsa keganasan rumah tangga, Twahna P. Harris berkata, siaran pelbagai maklumat mengenai Heard-Depp membuatkan media sosial menjadi lebih toksik.
“Bagi saya, ia membawa saya kembali ke suatu masa di mana saya ketakutan, terluka dan sangat lemah,” kata Harris, yang berkhidmat sebagai Ketua Pegawai Eksekutif, The Butterfly Society. – Agensi


Polis siasat video tular kemalangan libatkan anggota, orang awam
Oleh MOHD RIDZAUDDIN ROSLAN

16 Mei 2022, 4:13 pm
PETALING JAYA- Polis akan menjalankan siasatan berhubung dakwaan dua pemilik akaun TikTok yang mendakwa terlibat kemalangan dengan kenderaan polis yang sedang mengiringi orang kenamaan di hadapan pusat beli-belah Pavilion di ibu negara kelmarin.
Ketua Jabatan Siasatan dan Penguatkuasaan (JSPT) Trafik Kuala Lumpur, Asisten Komisioner Sarifudin Mohd. Salleh berkata, pihaknya mengesahkan kejadian tersebut yang dilaporkan berlaku pada pukul 11 malam, 14 Mei lalu.
“Kedua-dua pemandu kenderaan yang terlibat telah tampil membuat laporan polis dan satu siasatan sedang dijalankan.
“JSPT Kuala Lumpur juga meminta kerjasama saksi yang melihat kejadian tersebut untuk hadir ke Balai Polis Trafik Kuala Lumpur bagi tujuan membantu siasatan,” katanya dalam satu kenyataan di sini tadi.
Jelasnya, orang ramai yang mempunyai sebarang pertanyaan ataupun maklumat boleh menghubungi Balai Polis Trafik Jalan Tun H.S Lee di talian 03-2071 9999 atau Hotline JSPT Kuala Lumpur di talian 03-20260267 atau mana-mana balai polis berhampiran.
Terdahulu, pengguna TikTok tersebut mendakwa telah dilanggar anggota polis yang memandu Proton X70 di hadapan Pavilion ketika mengiringi orang kenamaan.

Katanya, polis tersebut meminta orang ramai untuk memberi laluan di jalan yang sesak namun dikatakan tidak sabar hingga melanggar kenderaan orang awam. -KOSMO! ONLINE


Bekas Presiden Somalia dilantik semula dalam pilihan raya tertutup
Oleh KOSMO!

16 Mei 2022, 3:54 pm
MOGADISHU – Bekas pemimpin Somalia, Hassan Sheikh Mohamed dilantik semula menjadi presiden selepas undian terakhir dibuka hanya kepada anggota parlimen negara itu, lapor stesen penyiaran British (BBC), hari ini.
Beliau mengalahkan Presiden Mohamed Abudallahi Farmajo, yang telah memegang jawatan tersebut sejak 2017.
Undian adalah terhad kepada 328 ahli parlimen Somalia kerana kebimbangan keselamatan untuk mengadakan pilihan raya secara meluas selain salah seorang daripada mereka tidak mengundi.
Hassan menerima 214 undi, mengalahkan Mohamed Abudallahi yang mendapat 110 undi.
Tiga ahli parlimen dilaporkan telah merosakkan undi mereka.
Keadaan luar biasa itu menyerlahkan isu keselamatan Somalia serta kekurangan akauntabiliti demokrasi.

Keputusan itu menandakan kemunculan semula Hassan yang berkhidmat sebagai Presiden Somalia antara 2012 hingga 2017 sebelum ditewaskan oleh Mohamed Abudallahi.
Pilihan raya tersebut telah ditangguhkan selama hampir 15 bulan kerana isu perbalahan dan keselamatan.
Hassan mengangkat sumpah sejurus selepas keputusan akhir diumumkan, mendorong penyokong di ibu negara bersorak dan melepaskan tembakan ke udara.
Beliau akan berkhidmat selama empat tahun akan datang.
Dalam proses undian yang berlangsung semalam, beratus-ratus ahli parlimen membuang undi mereka di hangar pesawat berkubu di ibu negara, Mogadishu.
Letupan kedengaran berhampiran lokasi ketika pengundian sedang berlangsung, namun polis berkata, tiada kemalangan jiwa dilaporkan. – Agensi


Warga emas dikhuatiri terjatuh laut ketika mencandat sotong
Oleh MOHD AZLI ADLAN

16 Mei 2022, 4:51 pm
KUALA TERENGGANU – Seorang lelaki warga emas yang dalam perjalanan pulang selepas mencandat sotong dikhuatiri lemas selepas disyaki terjatuh ke dalam laut berhampiran Kuala Cendering di sini hari ini.
Kehilangan mangsa, T. Razali Wok, 74, disedari tekong bot sewaktu mereka dalam perjalanan pulang ke pengkalan pada pukul 5.30 pagi.
Pengarah Maritim Terengganu, Kepten Maritim Muhammad Saufi Mohd. Ramli berkata, sebelum kejadian, T. Razali bersama tiga rakan lain keluar ke laut semalaman untuk mencandat sotong.
“Sewaktu bot dinaiki mereka merapati jeti, tekong bot tersebut menyedari ketiadaan mangsa.
“Menurutnya, kali terakhir kelibat mangsa dilihat berada di atas bot itu pada kedudukan empat batu nautika dari Kuala Chendering,” katanya di sini hari ini.
Muhammad Saufi berkata, tekong bot berkenaan yang menyesyaki T. Razali telah terjatuh dari bot telah memaklumkannya kepada Pusat Penyelaras Mencari dan Menyelamat Maritim (MRSC) Kuantan, Pahang.

Tambah beliau, operasi mencari dan menyelamat telah dilancarkan dengan menggunakan bot peronda Perkasa.
“Kita menasihatkan orang ramai sentiasa memakai jaket keselamatan sewaktu melakukan aktiviti di laut termasuk mencandat sotong,” katanya. – KOSMO! ONLINE


Dua beradik terperangkap dalam kereta, sakan ‘pesta bedak’
Oleh KOSMO!

16 Mei 2022, 4:48 pm
PETALING JAYA – Insiden kanak-kanak terperangkap di dalam kereta pasti menimbulkan suasana cemas kepada ibu bapa terutamanya.
Namun, dalam masa yang sama, kebanyakan kanak-kanak tersebut tidak memahami situasi berbahaya berkenaan sehingga ada yang melakukan pelbagai aktiviti lain sewaktu mereka masih terkunci di dalam kereta.
Seperti perkongsian seorang pengguna media sosial, Asyaa Zainal, memaklumkan dua orang anaknya terperangkap di dalam kereta disebabkan ia terkunci secara automatik.
Sehubungan itu, dia segera menghubungi pihak bomba untuk mendapatkan bantuan.
Selepas hampir 20 minit, akhirnya dua orang anaknya berjaya dibawa keluar.
Apa yang menarik perhatian ramai ketika itu, gelagat dua orang kanak-kanak berkenaan dilihat leka bermain bedak di dalam kereta tanpa menghiraukan kerisauan orang lain.

Menerusi rakaman yang dimuat naik itu, Asyaa mengambil anak perempuannya yang juga dalam keadaan penuh dengan bedak seolah-olah seperti dimandikan kerana melekat pada rambut, muka dan pakaiannya.
Jelasnya, perbuatan tersebut berpunca dari anak lelakinya yang juga terperangkap bersama di dalam kereta.
“Itu semua kerja abang dia, habis tuang satu botol bedak pada adik,” tulisnya di ruangan komen.
Rata-rata orang ramai terhibur melihat kejadian tersebut disebabkan gelagat lucu kanak-kanak berkenaan.
“Rasanya adik perempuan tak trauma kereta terkunci, tapi trauma kena mandikan bedak dengan abang,” seloroh seorang pengguna.
“Saya keliru dan sedih dengan insiden bahaya tersebut atau nak gelak tengok keadaan dua beradik tersebut, pesta bedak baru best, buat apa menangis,” ujar Atiaa.
“Bosan sangat kanak-kanak itu tunggu bomba buka pintu, main la apa patut dulu,” kata Saiful. – KOSMO! ONLINE


Tujuh wanita Thailand, Myanmar tawar khidmat seks dicekup
Oleh NORLIDA AKMAR IDROS

16 Mei 2022, 4:16 pm
ALOR SETAR – Seramai tujuh wanita warga Thailand dan Vietnam yang disyaki menawarkan khidmat seks dicekup penguat kuasa imigresen dalam serbuan di bilik hotel berasingan di sini pada malam semalam.
Serbuan Op Gegar itu dilakukan 16 pegawai Jabatan Imigresen Kedah di dua buah hotel di pusat bandar ini bermula pukul 8.30 malam hingga 11 malam.
Dalam serbuan itu, pelbagai helah diberikan pendatang asing tanpa izin (PATI) tersebut antaranya sedang dalam haid sedangkan ketika itu dia ditemui dalam keadaan separuh bogel bersama pelanggannya.
Selain helah, ada antara mereka didakwa mengambil dadah berdasarkan penemuan peralatan menghisap syabu yang ditemui di dalam bilik hotel.
Wanita warga asing yang ditahan itu dipercayai menawarkan khidmat pelacuran menggunakan aplikasi WeChat dengan bayaran kira-kira RM200 sejam.
Timbalan Pengarah Imigresen negeri (Kawalan), Rosmaliza Mohamed Rashid memberitahu, serbuan dilakukan berdasarkan maklumat dan risikan berhubung kegiatan tidak bermoral di dua hotel berkenaan.

“Kita memeriksa seramai 21 individu yang mana tujuh daripada mereka iaitu empat wanita Thailand dan tiga Myanmar didapati tidak mempunyai dokumen perjalanan sah serta tinggal lebih masa di negara ini,” katanya di sini hari ini.
Beliau berkata, mereka yang ditahan disyaki terlibat dalam kegiatan pelacuran. – KOSMO! ONLINE


Warga pendidik, pelajar hadir memeriahkan FGM 2022
Oleh MUHAMMAD AYMAN GHAFFA

16 Mei 2022, 3:57 pm
BACHOK – Penganjuran Festival Guru Malaysia (FGM) 2022 selama lima hari yang berlangsung di Universiti Malaysia Kelantan (UMK) Kampus Bachok di sini yang bermula Khamis lalu berlangsung meriah.
Menteri Kanan Pendidikan, Datuk Dr. Radzi Jidin berkata, kemeriahan itu dapat dirasai apabila warga pendidik, pelajar dan orang ramai turun memeriahkan FGM yang kali pertama dianjurkan secara besar-besaran selepas dua tahun tidak dapat dianjurkan akibat pandemik Covid-19.
“Alhmadulillah, saya lihat penganjuran FGM 2022 berjalan dengan baik selepas dua tahun tidak dapat dianjurkan.
“Situasi itu dapat dilihat semalam apabila kita menerima seramai 600 penyertaan untuk program Kayuhan Ceria Hari Guru. Jumlah itu tidak termasuk mereka yang tidak berdaftar namun, mengayuh basikal bersama kita,” katanya.
Beliau berkata demikian pada sidang akhbar selepas merasmikan Sambutan Hari Guru Peringkat Kebangsaan Kali Ke-51 Tahun 2022 di Dewan Tuanku Canselor, UMK Kampus Bachok di sini hari ini.
Hadir sama, Ketua Pengarah Pendidikan, Datuk Nor Zamani Abdol Hamid dan Pengerusi Jawatankuasa Pembangunan Insan, Pendidikan, Pengajian Tinggi dan Teknologi Maklumat negeri, Datuk Dr. Mohamed Fadzli Hassan.

Dalam majlis tersebut, Radzi turut menyampaikan Anugerah Tokoh Kepimpinan Pendidikan Kebangsaan Tahun 2022 kepada Datu Dr. Adi Badiozaman @ Badio Zaman Tuah dan Anugerah Tokoh Guru Kebangsaan 2022 kepada seorang pesara guru, Roslan Yatim.
Mengulas lanjut, Radzi berkata, FGM 2022 turut diserikan dengan Sambutan Hari Guru peringkat kebangsaan yang merupakan manifestasi tanda terima kasih kepada warga pendidik di atas sumbangan bakti telah dihulurkan dalam melahirkan modal insan terbaik kepada negara.
Katanya, sumbangan warga pendidik kepada negara tidak terhitung nilai dalam membangunkan modal insan. – KOSMO! ONLINE


Selalu kongsi gambar bogel, Britney Spears keguguran
Oleh MOHAMMAD SHAHEMY AZMI

16 Mei 2022, 4:04 pm
SELEPAS beberapa hari mencetuskan kontroversi dengan berkongsi foto bogel dalam Instagram, penyanyi sensasi Britney Spears mengumumkan berita sedih apabila mengalami keguguran.
Berita duka itu dikongsikan sendiri Spears menerusi satu hantaran yang dimuat naik dalam Instagram miliknya.
“Saya sangat sedih apabila terpaksa memberitahu bahawa saya dan pasangan, Sam Asghari sudah kehilangan bayi kami ketika dalam peringkat awal kehamilan.
“Saat ini adalah waktu yang sangat teruk untuk diterima oleh mana-mana ibu. Mungkin kami sepatutnya menunggu untuk membuat pengumuman sehingga kandungan sudah betul-betul kuat,” katanya.
Pada masa sama, Spears juga meminta untuk diberikan ruang untuk bertenang dan berehat selepas melalui detik sedih itu.
“Saya mohon diberikan ruang. Saya akan terus mencuba untuk menambah bilangan ahli keluarga,” jelasnya.
Perkongsian pelantun lagu Toxic itu sekali gus membuatkan peminatnya turut berasa sedih dan bersimpati dengan keadaan yang menimpanya.

Pada 12 April lalu, bintang berusia 40 tahun itu memberi kejutan kepada 40 juta pengikutnya dalam Instagram apabila mengumumkan sedang hamil bersama pasangannya, Asghari.
Penyanyi yang digelar ‘puteri pop’ itu sebelum ini pernah berkahwin dengan penari latarnya, kevin Federline pada 2004 namun bercerai pada 2007. Hasil perkahwinan tersebut, Spears dikurniakan dua orang cahaya mata.
Spears kemudiannya berkahwin dengan rakannya sewaktu kecil, Jason Alexander dan bercerai 55 jam kemudian. – KOSMO! ONLINE


Trafik sesak sebelum Tol Gombak, Bukit Tinggi
Oleh KOSMO!

16 Mei 2022, 4:43 pm
PETALING JAYA – Aliran trafik Lebuh Raya Kuala Lumpur – Karak (KLK) sesak dan perlahan sepanjang 2.6 kilometer (km) sebelum Plaza Tol Gombak ketika ini.
Menerusi perkongsian di laman Facebook Lebuh Raya Pantai Timur (LPT), kesesakan itu bermula dari KM 22.4 sehingga plaza tol berkenaan.
Menurut LPT, kesesakan tersebut kemudiannya bercantum dengan aliran trafik yang turut dilaporkan perlahan di Lebuh Raya Lingkaran Tengah 2 (MRR2).
“Kesesakan turut dilaporkan berlaku sepanjang lebih 5.1 km berdekatan Bukit Tinggi bermula KM 41.3 sehingga KM 46.5 arah Kuantan.
“Bagaimanapun aliran trafik di sepanjang Lebuh Raya Pantai Timur Fasa 1 (LPT1 ) lancar di kedua-dua hala,” kata LPT di sini hari sini.
Difahamkan, kesesakan tersebut berlaku ekoran orang ramai mula pulang ke ibu kota selepas cuti hujung minggu serta cuti sempena Hari Wesak.-KOSMO! ONLINE


Penghantar makanan maut digilis bas ekspres
Oleh ROHANA MOHD. NAWI

16 Mei 2022, 4:02 pm
KOTA BHARU – Seorang penghantar makanan maut selepas merempuh sebuah kereta sebelum dipercayai digilis bas ekspres dalam kejadian di Kilometer 11, Jalan Kota Bharu-Pasir Mas, Salor di sini semalam.
Dalam kejadian kira-kira pukul 8.30 malam itu, mangsa, Muhammad Amin Maula Ismail, 24, meninggal dunia di lokasi kejadian akibat cedera parah pada bahagian kepala.
Ketua Jabatan Siasatan Dan Penguatkuasaan Trafik Kelantan, Superintendan Shuhaimi Jusoh berkata, siasatan awal mendapati, mangsa menunggang motosikal jenis Honda RS150 dari arah Kota Bharu ke Pasir Mas.
Menurutnya, semasa mangsa melalui kawasan hadapan Surau Haji Sulong Parit Cina, sebuah kereta jenis Honda City dipercayai mengundur secara mengejut dan memasuki jalan utama.
“Akibat jarak yang terlalu dekat, mangsa dipercayai tidak sempat mengelak kereta yang dipandu seorang warga emas berusia 73 tahun itu sebelum merempuh bahagian belakang sisi kanan kereta tersebut.
“Insiden itu menyebabkan Muhammad Amin Maula terjatuh di laluan bertentangan sebelum dipercayai digilis sebuah bas ekspress ekoran tidak sempat mengelak mangsa,” katanya dalam satu kenyataan hari ini.

Menurut Shuhaimi, mayat mangsa dihantar ke Hospital Universiti Sains Malaysia, Kubang Kerian di sini untuk dibedah siasat.
Katanya, polis sudah mengambil keterangan pemandu bas ekspress terbabit yang berusia 64 tahun untuk siasatan lanjut.
Ujarnya, siasatan lanjut turut mendapati, kejadian dipercayai berpunca daripada kecuaian warga emas itu yang mengundur keretanya secara mengejut dan menghalang laluan motosikal sehingga menyebabkan kemalangan.
Tambahnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Guru jangan pernah lelah jadi pelita Keluarga Malaysia – PM
Oleh EDDY AQMAL MOHAMED HAMIDI

16 Mei 2022, 4:05 pm
PUTRAJAYA – Tanggal 16 Mei setiap tahun sudah pastinya merupakan hari yang cukup bermakna buat warga pendidik atas jasa dan pengorbanan mereka dalam mendidik anak bangsa.
Perdana Menteri Datuk Seri Ismail Sabri Yaakob berkata, guru boleh diumpamakan seperti pelita yang menerangi kehidupan sepanjang hayat malah onak dan dan ranjau yang mendatang tetap ditempuhi dengan tenang.
“Tema sambutan Hari Guru pada tahun ini iaitu ‘Guru Tunjang Sekolah Sejahtera’ juga bertepatan dengan komitmen mereka untuk sentiasa memberikan yang terbaik dalam melahirkan pewaris generasi masa depan negara.
“Saya berharap para pendidik akan terus berbakti dan melaksanakan amanah yang diberikan untuk anak-anak Keluarga Malaysia kita,” katanya menerusi satu perkongsian di laman Facebook beliau hari ini.
Menerusi perkongsian sama, Ismail Sabri turut mengucapkan selamat menyambut Hari Guru kepada semua insan yang bergelar guru.
“Jangan pernah lelah menjadi pelita bagi Keluarga Malaysia,” ujar beliau. – KOSMO! ONLINE


Puteri Sarah hadapi kemuncak ujian
Oleh SAIRUL ZAMRI MISRANI

16 Mei 2022, 2:33 pm
PETALING JAYA – Seperti membayangkan situasi sendiri, pelakon Puteri Sarah menyifatkan usia 36 hingga 40 tahun sebagai tempoh kemuncak seseorang manusia berdepan ujian paling getir dalam kehidupan.
Sarah yang kini berusia 36 tahun berkata, ujian yang diturunkan Allah dalam kehidupan merupakan satu lumrah, bukti kasih sayang dan ingatan Pencipta kepada hambaNya.
“Mereka yang berusia 36 tahun nak ke usia 40 tahun ini, memang Allah uji kesabaran tahap enam.
“Tak kira lelaki atau perempuan, pada usia itulah juga penentu bagaimana sikap kalian nanti apabila mencecah usia 40 tahun.
“Masa usia 36 hingga 39 tahunlah ujian bertalu-talu sampai dan kalian akan rasa macam tak cukup tanah nak berlari. Masa inilah ada rumah tangga yang gagal, hilang kerjaya, mula sakit, dikhianati sahabat sendiri, di uji dengan masalah kewangan, anak-anak membesar dan banyak akal.
“Ini adalah usia kemuncak ujian Allah paling dahsyat. Kenapa? Tidak lain tidak bukan, jawapannya adalah Allah sayang. Dia jemput kita perlahan-lahan untuk meniti usia 40 dengan tenang,” tulisnya panjang lebar dalam Instagram.

Pada masa sama, pelakon drama Sabarlah Duhai Hati itu berkata, usai menjengah usia 40 tahun, setiap individu seharusnya sudah mencapai titik ketenangan yang sebenar selain lebih dekat dengan Maha Pencipta.
“Hati lebih sabar, tenang, bahagia, sempurna, nampak arah tujunya serta mensyukuri nikmat dan reda dengan kekurangan.
“Masuk usia 40 tahun, sepatutnya kita sudah tenang. Sudah tidak fikir lagi hal dunia. Semua amalan diikhlaskan untuk akhirat kelak. Sedetik lebih pun tidak akan mengeluh.
“Tapi, jika kita ini asyik ulang silap yang lepas, pada usia 40 nanti sama saja perangai sampai ke tua. Nabi Muhammad, Allah tingkatkan darjatnya pada usia 40 kepada Rasulullah,” katanya lagi.
Terdahulu, kisah rumah tangga Puteri Sarah dan suaminya yang juga pelakon dan pengarah terkenal Syamsul Yusuf dikatakan sedang bergolak hingga menjadi perhatian netizen.
Sebelum ini, pengakuan pelakon Cikgu Nerd tentang skandal suaminya bersama seorang wanita yang juga anak seorang pelakon veteran mengejutkan banyak pihak. Ibu kepada dua cahaya mata itu juga mengakui sudah empat tahun menahan sabar dengan sikap suaminya bahkan sudah tidak tinggal sebumbung dengan Syamsul.
Dakwa Puteri Sarah, Syamsul tahu punca keretakan dan sikap dinginnya selama ini.
Syamsul dalam satu kenyataan sebelum ini juga mengakui mereka sudah tidak tinggal sebumbung tetapi tidak bermaksud mahu bercerai.
Untuk rekod, Puteri Sarah mendirikan rumah tangga dengan Syamsul pada 8 Mac 2014.
Hasil perkahwinan, mereka dikurniakan dua orang cahaya mata, Syaikhul Islam, 5, dan Sumayyah yang kini berusia tiga tahun. – KOSMO! ONLINE


Guru bahasa Inggeris kurang di Kelantan
Oleh MUHAMMAD AYMAN GHAFFA

16 Mei 2022, 3:45 pm
BACHOK – Sekolah-sekolah di Kelantan kini berdepan masalah kekurangan guru bahasa Inggeris selepas ramai guru opsyen pendidikan islam yang mengajar dan ditempatkan di negeri ini.
Menteri Kanan Pendidikan, Datuk Dr. Radzi Jidin berkata, berdasarkan data terkini, sekolah kebangsaan di Kelantan mengalami kekurangan sebanyak 450 orang guru manakala lebih 200 orang di sekolah menengah.
Menurutnya, kekurangan guru-guru itu disebabkan oleh lambakan guru pendidikan islam yang bertugas di Kelantan ketika ini.
“Guru bahasa Inggeris tidak dapat ditempatkan di Kelantan selepas kapasiti guru di negeri ini sudah mencecah tahap maksimum iaitu 29,000 orang.
“Akan ada kekosongan akibat guru bersara, berhenti dan pembukaan sekolah baharu namun, tenaga pengajar yang paling ramai yang mahu berpindah ke Kelantan adalah guru pendidikan islam.
“Disebabkan masalah itu, murid-murid kita tidak mendapat akses untuk mata pelajaran bahasa Inggeris dengan baik. Ini kerana, mata pelajaran itu memerlukan kemahiran teknikal tertentu dan latar belakang guru tersebut dalam bahasa Inggeris,” katanya.

Beliau berkata demikian pada sidang akhbar selepas merasmikan Sambutan Hari Guru Peringkat Kebangsaan Kali Ke-51 Tahun 2022 di Dewan Tuanku Canselor, Universiti Malaysia Kelantan (UMK) Kampus Bachok di sini hari ini.
Hadir sama, Ketua Pengarah Pendidikan, Datuk Nor Zamani Abdol Hamid dan Pengerusi Jawatankuasa Pembangunan Insan, Pendidikan, Pengajian Tinggi dan Teknologi Maklumat negeri, Datuk Dr. Mohamed Fadzli Hassan.
Mengulas lanjut, menurut Radzi, kekurangan guru bahasa Inggeris di Kelantan merupakan kisah lama dan KPM kini sedang mengambil kira aspek tertentu dalam hal tersebut dengan mengambil kira impak yang diterima oleh murid-murid.
Katanya, selain Kelantan, terdapat negeri-negeri lain yang kekurangan guru mata pelajaran tertentu dan pihaknya sedang mengatasi masalah tersebut ketika ini. – KOSMO! ONLINE


Selepas MK, Sufian Suhaimi pula bikin gadis ‘makan hati’
Oleh MOHAMMAD SHAHEMY AZMI

16 Mei 2022, 2:39 pm
PETALING JAYA – Belum sembuh ‘luka’ di hati selepas dikecewakan penyanyi rap MK, peminat sekali lagi terpaksa menjeruk rasa apabila penyanyi Sufian Suhaimi pula dilihat mesra bersama seorang wanita ‘rahsia’ yang belkum dipastikan identitinya.
Sebuah video memperlihatkan pelantun lagu Di Matamu sedang makan bersama seorang gadis misteri yang dirakam seorang netizen telah membuatkan peminatnya tertanya-tanya gerangan gadis tersebut.
Adegan mesra Sufian, 30, yang tular dalam aplikasi TikTok itu turut membuatkan peminatnya dalam kalangan wanita ‘makan hati’ jika benar gadis tersebut merupakan kekasih hatinya
Dalam video yang dirakam dari jarak jauh itu, kelihatan Sufian begitu ceria menikmati hidanganmakan malam bersama seorang gadis bertudung.
Sesekali penyanyi itu juga kelihatan ketawa sewaktu berbual dengan gadis yang tidak didedahkan wajahnya itu.
“Makan dengan siapa? Terima kasih. Apa-apa pun, awak memang baik. Semoga terus menyanyi dan hasilkan lagu-lagu yang segar dan berkualiti,” tulis pemilik akaun TikTok @izzhaelmi.

Dalam ruangan komen, rata-rata peminat melahirkan rasa sakit hati selepas dua kali dikecewakan oleh penyanyi kesayangan mereka.
“Sebelum ini MK. Sekarang Sufian pula. Sakit ya,” ujar seorang pengguna TikTok.
“Selepas MK, Sufian pula. Tahun ini memang tahun mereka bertemu jodoh ke?” soal seorang netizen.
“Saya harap awak baik-baik sahaja,” pinta seorang lagi peminatnya.
Bercakap kepada Kosmo! Online baru-baru ini, Sufian mengakui dirinya bukanlah orang yang bernasib baik tentang cinta.
Sufian memberitahu sebenarnya dia baru sahaja sekali lagi melalui fasa putus cinta bersama seorang wanita pada Disember tahun lalu.
“Sebenarnya saya baru sahaja putus cinta dua minggu sebelum mengerjakan umrah pada Disember lalu.
“Hubungan tersebut sudah terjalin sejak tahun 2019 tetapi saya tidak pernah berkongsi kepada umum,” katanya kepada Kosmo! – KOSMO! ONLINE


Hujan lebat hampir di semua negeri petang ini
Oleh HARRITH HISHAM

16 Mei 2022, 2:31 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di beberapa kawasan melibatkan 12 negeri petang ini.
MetMalaysia dalam laporannya berkata, keadaan cuaca buruk tersebut dijangka berlarutan sehingga lewat petang nanti.
“Amaran dikeluarkan melibatkan keseluruhan kawasan di Kedah, Perlis, Pulau Pinang, Selangor, Kuala Lumpur, Negeri Sembilan dan Melaka.
“Di Perak membabitkan Hulu Perak, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim,” katanya.
Selain itu, amaran sama turut dikeluarkan di Kelantan bagi kawasan Jeli, Machang, Pasir Puteh dan Kuala Krai) manakala di Terengganu melibatkan Besut dan Setiu.
“Turut terlibat iaitu Tanah Tinggi Cameron, Raub, Bentong, Bera, Pekan dan Rompin di Pahang serta Tangkak, Segamat, Muar, Batu Pahat dan Kluang di Johor.

“Di Sarawak, hujan lebat dikatakan hanya tertumpu di bahagian Kapit (Belaga), Bintulu dan Miri (Subis dan Miri),” ujarnya. – KOSMO! ONLINE


Pengilang diingatkan tidak hasilkan benih padi tidak sah
Oleh MOHD. RAFIE AZIMI

16 Mei 2022, 3:49 pm
ALOR SETAR – Pengilang beras di negeri ini diingatkan supaya tidak sama sekali terlibat dengan penghasilan benih padi tidak sah bagi meraih keuntungan mudah menjelang musim baharu penanaman padi.
Pengarah Kawal Selia Padi Beras Kedah, Abdul Rahman Tajudin berkata, pemantauan ke atas kesemua 61 kilang beras di negeri ini akan terus diperhebatkan lagi selepas ini.
“Berbanding musim lepas, kali ini kita dapati penjualan benih padi tidak sah tidak lagi dibuat secara terbuka di kedai-kedai input pertanian setelah pemantauan dilakukan secara aktif.
“Walau bagaimanapun kita tahu bahawa penjualan di pasaran gelap masih berjalan,” katanya ketika ditemui pada Majlis Jamuan Hari Raya Pejabat Kawal Selia Padi dan Beras Kedah di Shahab Perdana di sini hari ini.
Katanya, pihaknya belum menemui sebarang bukti atau tangkapan membabitkan pengilang yang didakwa terlibat dalam kegiatan itu.
“Bagi mengatasi isu berkenaan, kami kini giat melakukan pemantauan di kilang-kilang beras.

“Sebelum ini ada dakwaan menyatakan terdapat kilang beras terlibat melakukan kegiatan itu, namun sehingga kini belum ada bukti atau tangkapan membabitkan mereka,” ujarnya. – KOSMO! ONLINE


SOP ibadah korban akan diteliti
Oleh ABDUL RAZAK IDRIS

16 Mei 2022, 3:28 pm
SHAH ALAM– Prosedur Operasi Standard (SOP) untuk ibadah korban tahun ini akan diteliti selaras dengan negara yang telah memasuki fasa peralihan endemik dalam pengurusan Covid-19 sejak 1 April lalu.
Menurut Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal negeri Selangor, Mohd. Zawawi Ahmad Mughni, SOP tersebut akan diumumkan selepas perbincangan dengan semua pihak dalam waktu terdekat ini.
“Buat masa ini saya belum berbincang dengan Jabatan Agama Islam Selangor (JAIS) untuk mewujudkan SOP baharu selaras peralihan endemik berkenaan.
“Kita akan perhalusi SOP baharu selaras dengan kaedah, adab dan tertib pelaksanaan ibadah korban yang ditetapkan agama Islam,” katanya ketika ditemui pada program Majlis Aidilfitri dan rapat mega #KITASEMUAKEADILAN di Dewan Tulip Majlis Bandaraya Shah Alam (MBSA) Bukit Naga, Seksyen 32 hari ini.
Ketika mengulas mengenai pendedahan akhbar berhubung status halal rumah penyembelihan haiwan di Australia, Mohd. Zawawi menegaskan, pihaknya bersedia menyiasat sekiranya menerima laporan berkaitan.
“Setakat ini tiada pertubuhan bukan kerajaan (NGO) mahupun individu mengadu tentang perkara tersebut.

“Apa pun, kita akan berbincang dengan pihak Jabatan Perkhidmatan Veterinar (JPV) untuk kita memastikan ibadah korban akan dijalankan selaras tuntutan agama Islam,” ujarnya. -KOSMO!ONLINE


Remaja lelaki maut motosikal dilanggar Myvi
Oleh NOR AZIAH MAT NOH

16 Mei 2022, 3:23 pm
GOMBAK – Seorang remaja lelaki maut ketika dalam perjalanan untuk mengambil kasut sukan selepas motosikal ditunggangnya dilanggar kereta jenis Perodua Myvi dalam kemalangan di Batu 8 Jalan Gombak Lama, di sini malam tadi.
Ketua Polis Daerah Gombak, Asisten Komisioner Zainal Mohamed Mohamed berkata, kejadian itu berlaku pada pukul 8.45 malam.
“Mangsa yang berusia 18 tahun itu menunggang motosikal jenis Yamaha LC dari arah Batu 10 dalam perjalanan untuk bermain futsal di Titiwangsa.
“Remaja itu berpatah balik ke Batu 10 kerana tertinggal kasut futsal sebelum hilang kawalan disebabkan jalan basah dan terbabas serta terjatuh di lorong bertentangan,” katanya dalam kenyataan di sini hari ini.
Mengulas lanjut, sebuah kereta Myvi tidak sempat mengelak terus melanggar mangsa mengakibatkan remaja terbabit cedera parah di bahagian kepala.
“Remaja itu disahkan mati di tempat kejadian dan telah dibawa ke forensik Hospital Selayang untuk tujuan bedah siasat.

“Kes disiasat di bawah Seksyen 41 Akta Pengangkutan Jalan 1987,” ujarnya.
Orang ramai yang melihat atau mempunyai maklumat mengenai kemalangan ini diminta tampil membantu siasatan atau menghubungi Bilik Gerakan Ibu Pejabat Polis Daerah Gombak di talian 03-61262222. – KOSMO! ONLINE


Adik turut menjadi mangsa dera
Oleh ASLIZA MUSA

16 Mei 2022, 3:54 pm
IPOH – Adik kepada kanak-kanak perempuan berusia lapan tahun yang meninggal dunia selepas disyaki didera ibu dan bapa saudara di Desa Pengkalan di sini, dipercayai turut menjadi mangsa dera.
Ketua Polis Perak, Datuk Mior Faridalathrash Wahid berkata, terdapat beberapa kesan kecederaan lama dan baharu pada tubuh kanak-kanak lelaki berusia enam tahun itu.
Katanya, mangsa kini menerima rawatan lanjut di Hospital Raja Permaisuri Bainun (HRPB).
“Mangsa dan adik lelaki tinggal bersama ibu dan bapa saudara mereka sejak awal tahun 2020.
“Kedua-dua suspek berniaga bihun sup di hadapan rumah mereka,” katanya ketika dihubungi di sini hari ini.
Perbuatan pasangan suami isteri itu terbongkar selepas pegawai perubatan HRPB menemukan kesan kecederaan disyaki didera pada tubuh kanak-kanak perempuan berusia lapan tahun itu.- KOSMO! ONLINE


Malaysia ulangi tidak akan jalin hubungan dengan Israel
Oleh AMREE AHMAD

16 Mei 2022, 3:36 pm
PUTRAJAYA – Kerajaan Malaysia sekali lagi mengulangi pendirian rasmi negara yang tidak akan sesekali menjalinkan langsung sebarang hubungan diplomatik dengan pihak rejim Israel.
Jaminan tersebut disuarakan sendiri oleh Menteri Luar, Datuk Seri Saifuddin Abdullah dalam perutusan khas beliau bersempena memperingati ulang tahun ke-74 Hari Nakbah semalam.
“Malaysia akan terus menzahirkan sokongan dan solidariti yang tidak berbelah bahagi kepada saudara kita di Palestin malahan tidak akan menjalinkan hubungan dengan Israel,” tegasnya.
Nakbah dalam bahasa Arab yang bermaksud malapetaka, merujuk kepada hari peringatan pencerobohan dan pemusnahan lebih 500 bandar dan desa di Palestin pada 15 Mei 1948 lalu.
Mengulas lebih lanjut, Saifuddin berkata bahawa Malaysia juga tidak akan jemu menyeru agar penamatan segera kepada pemindahan paksa rakyat Palestin oleh Israel yang masih wujud. – KOSMO! ONLINE


Denden Gonjales tak campur konflik Search, enggan ‘bela’ rambut panjang
Oleh MOHD. HAIKAL ISA

16 Mei 2022, 2:39 pm
PETALING JAYA – Vokalis baharu Search yang juga penyanyi asal Indonesia, Denden Gonjales enggan mengambil pusing tentang konflik melanda kumpulan legenda berkenaan yang kini berpecah dua.
Sebaliknya, Denden, 39, ingin meletakkan 100 peratus fokus dan perhatian dalam Konsert Search Rocking On Rooftop yang akan berlangsung di bumbung Kompleks Campbell, Jalan Dang Wangi, Kuala Lumpur pada 11 Jun depan pukul 9 malam.
“Saya sangat mengidolakan abang Amy sejak dari kecil. Beliau sudah meletakkan tanda aras yang begitu tinggi sebagai vokalis Search. Susah untuk tandingi kehebatannya.
“Tekanan barangkali buat saya adalah bagaimana saya untuk diterima peminat Search. Kalau ada membeza-bezakan antara saya dan abang Amy, saya tidak mahu terlalu pusing memikirkan hal tersebut,” katanya kepada Kosmo! Online.
Denden yang bakat nyanyiannya dihidu apabila memukau juri ketika menyanyikan lagu She’s Gone nyanyian asal Steelheart dalam program The Voice Bulgaria 2021 memaklumkan, dia tidak akan terikut-ikut gaya nyanyian Amy dan hanya menjadi dirinya sahaja di atas pentas.
“Search memberi saya waktu dan ruang untuk menonjolkan identiti sendiri sebagai vokalis Search. Dari segi gaya nyanyian, saya boleh katakan yang nyanyian saya lebih kepada ‘slow rock’.

“Barangkali, saya hanya akan jadi diri sendiri. Saya bersetuju untuk ‘masuk’ Search sebab dari kecil, memang saya mengidolakan kumpulan ini.
“Saya pernah bela atau simpan rambut panjang sebelum ini. Sekarang saya tak mahu, mungkin kerana keluarga dan anak-anak semua sudah besar. Kalau mereka tengok bapanya berambut panjang, mereka tak suka.
“Seperkara lagi, saya tak mahu kalau berambut panjang, orang membanding-bandingkan saya dengan abang Amy. Biarlah saya menyanyi dan menonjolkan gaya dan identiti tersendiri tanpa dibayangi kehebatan abang Amy,” ujarnya.
Terdahulu, vokalis asal Search, Amy atau sebenarnya, Suhaimi Abdul Rahman meninggalkan kumpulan tersebut pada Mac 2020 dan ‘disertai’ pula Nasir Daud yang bergabung dengan vokalis berkenaan bersama dua lagi bekas anggota iaitu Hillary Ang dan Man Kidal sebagai satu lagi Search.
Terbahagi kepada dua, Search yang disifatkan sebagai ‘line up’ asal dianggotai Denden selaku vokalis, Kid (gitaris utama), Din (gitaris kedua), Yan (bass) dan Pae (dram). Kontroversi menimpa kumpulan rock ternama tanah air itu tercetus sejak 2020. – KOSMO! ONLINE


Liga Super: KDA FC, Negeri Sembilan FC terikat 0-0
Oleh MOHD. RAFIE AZIMI

17 Mei 2022, 11:49 pm
ALOR SETAR – Kedah Darul Aman FC (KDA FC) terpaksa berpuas hati dengan satu mata selepas sekadar seri tanpa jaringan dengan Negeri Sembilan FC pada perlawanan Liga Super di Stadium Darul Aman di sini sebentar tadi.
Pada aksi itu, Negeri Sembilan terlebih dahulu mendatangkan ancaman apabila sepakan sudut diambil Khuzaimi Piee tepat sampai ke Herold Goulon pada minit ke-5.
Namun tandukan pemain pertahanan dengan ketinggian 1.95 meter itu terlalu perlahan untuk menewaskan penjaga gol tuan rumah, Ifwat Akmal Chek Kassim.
Pada minit ke-22, pemain sayap lincah KDA FC, Al Hafiz Harun hampir membuka jaringan menerusi sepakan percuma dari penjuru kotak penalti sebelah kiri lawan.
Walau bagaimanapun, penjaga gol Negeri Sembilan, Ahmad Syihan Hazmi Mohamed cemerlang melonjakkan badan bagi menepis bola keluar.
Seterusnya pada minit ke-34, giliran Ifwat pula yang dipaksa bekerja keras apabila dia terpaksa melayangkan badan untuk menyelamatkan gawangnya daripada dibocori bola rembatan deras tonggak penyerang Negeri Sembilan, Evanonye Kossi Adetu dari luar kotak penalti.

Pada minit terakhir separuh masa pertama, Ifwat sekali lagi memainkan peranan penting dalam menyelamatkan gawang tuan rumah.
Dia bertindak merebahkan badan dalam kotak penalti bagi mengelak daripada digelecek Evanonye yang melakukan gerakan solo dari tengah padang dan telah melepasi beberapa pemain pertahanan Sang Kenari.
Memasuki babak kedua perlawanan, KDA FC yang seakan terlena pada separuh masa pertama mula mempamerkan kebangkitan menerusi beberapa gerakan menyerang.
Pada minit ke-63, penyerang dari Cameroon, Ronald Ngah Wanja berpeluang menceriakan penyokong tuan rumah apabila melepasi perangkap ofsaid hasil hantaran lambung Mohd. Fadzrul Danel.
Rembatannya bagaimanapun terlalu lemah untuk menewaskan Syihan ketika dia turut diasak oleh beberapa pemain pertahanan Negeri Sembilan dari arah belakang menyebabkannya tidak berada dalam keadaan selesa untuk melaksanakan percubaan lebih baik.
Kemudian pada minit ke-71, giliran Negeri Sembilan mencemaskan penyokong tuan rumah apabila sepakan percuma diambil pemain pertahanan kebangsaan, Ahmad Khuzaimee Piee menuju tepat ke kiri gawang tuan rumah.
Ifwat bagaimanapun jelas bersedia dengan segala kemungkinan apabila dia menepis percubaan tersebut sebelum sekali lagi menggagalkan rembatan susulan daripada seorang lagi pemain pertahanan pasukan pelawat, A. Namathevan.
Pada masa kecederaan, Syihan sekali lagi bertindak cemerlang apabila dia menggagalkan percubaan dilakukan Mohd. Fadzrul Danel ketika kedua-dua mereka berada dalam kedudukan satu sama satu untuk keputusan terikat 0-0. – KOSMO! ONLINE


103 warga LKIM terima Anugerah Perkhidmatan Cemerlang
Oleh ALWANI ZAFIRAH dan NURUL AIN NATASHA MAZLAN

17 Mei 2022, 10:08 pm
KUALA LUMPUR – Seramai 103 orang warga perkhidmatan Lembaga Kemajuan Ikan Malaysia (LKIM) menerima Anugerah Perkhidmatan Cemerlang sebagai penghargaan telah menghasilkan perkhidmatan terbaik, berkualiti dan cemerlang.
Ketua Pengarah LKIM, Yusoff Othman berkata, penerima APC terdiri daripada pelbagai gred dan jawatan menerusi beberapa kumpulan kerja.
“Sudah tentu kejayaan LKIM selama ini adalah mustahil tanpa khidmat bakti dan pengorbanan seluruh warga kerja sejak penubuhan LKIM sehingga kini,” katanya.
Beliau berkata demikian ketika berucap di Majlis Penyampaian APC dan Pelancaran Buku Pelan Antirasuah Organisasi (OACP) LKIM di sini hari ini.
Selain itu, LKIM telah selesai menyediakan Pelan Inisiatif Antirasuah (PINTAR) LKIM 2022-2026 yang turut dirasmikan pada majlis hari ini.
“Pelan ini menggariskan enam bidang keutamaan iaitu tadbir urus, pengurusan kewangan dan perolehan, pengurusan operasi, pengurusan bantuan dan insentif, penguatkuasaan undang-undang serta pentadbiran dan pengurusan sumber manusia.

“Ia juga sebagai rujukan kepada semua peringkat perkhidmatan di LKIM,” ujarnya. – KOSMO! ONLINE


India bukan pembekal utama gandum Malaysia
Oleh MOHD RASDAN AHMAD

17 Mei 2022, 10:02 pm
KUALA LUMPUR – Malaysia hanya mengimport sebahagian kecil bekalan gandum daripada India, jelas Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi.
Katanya, rakyat negara ini tidak perlu risau dengan keputusan sekatan gandum yang dilakukan India akibat gelombang haba kerana cuaca panas yang berlaku di sana.
“Malaysia tidak mengimport gandum dari India, sebanyak 80 peratus bijirin itu diimport dari Australia selain Amerika Syarikat, Kanada dan Ukraine.
“Gandum yang kita import bukan dari India tetapi pelbagai negara, kita dapati negara-negara yang kita import tidak mengalami masalah, ” jelasnya ketika sidang akhbar Majlis Salam Aidilfitri 2022 di ibu pejabat Suruhanjaya Syarikat Malaysia (SSM) di sini hari ini.
Tambahnya lagi, pihaknya ketika ini tidak menerima sebarang laporan mengenai catuan atau kenaikkan harga bijirin tersebut oleh pihak peniaga di seluruh negara.
“Untuk laporan rasmi buat masa ini tidak ada lagi, cuma ada kes terpencil yang berlaku di Melaka, kementerian akan teruskan pemantauan.

“Pihak kami juga tidak memandang ringan perkara berkenaan sebaliknya mengambil beberapa langkah, antaranya meneruskan aktiviti pemantauan di seluruh negara, ” katanya. – KOSMO! ONLINE.


Malaysia gagal tumbangkan Thailand
Oleh KOSMO!

17 Mei 2022, 9:45 pm
HANOI – Hasrat Malaysia untuk mengejutkan Thailand dalam final takraw regu lelaki Sukan SEA Vietnam 2021 tidak kesampaian apabila tunduk 0-2 di Gimnasium Hoang Mai.
Keputusan itu, menyaksikan skuad negara terpaksa berpuas hati dengan pingat perak kedua dalam acara sepak takraw setakat ini.
Pada aksi separuh akhir sebelum itu, menyaksikan Malaysia menjinakkan Filipina 2-0 di peringkat berkenaan menerusi gandingan Muhammad Zarif Marican Ibrahim Marican, Muhammad Afifudin Razali dan Norfaizul Abd. Razak.
Thailand yang pada mulanya membariskan Siriwat Sakha sebagai tekong, bersama Jirasak Pakbuangoen (perejam) dan Pattarapong Yupadee (pengumpan) berjaya memenangi set pertama 18-21.
Begitupun, anak didik Abdul Talib Ahmad cuba bangkit dengan membawa masuk Muhammad Noraizat Nordin (perejam), menggantikan Afifudin, namun percaturan itu tidak berhasil selepas apabila tumpas 13-21.
Gangsa dalam acara berkenaan diraih secara bersama Filipina dan Indonesia selepas masing-masing terkandas di separuh akhir yang turut dijalan hari ini.

Semalam, dalam acara berpasukan lelaki Malaysia menyumbang perak selepas menduduki tangga kedua dalam saingan yang dijalankan secara round robin.
Jurulatih negara, Abdul Talib berkata, anak buahnya sudah menunjukkan prestasi yang sebenar walaupun masih kempunan untuk meraih emas.
“Kita tengok pada saat akhir penyudah kurang berkesan sehingga membolehkan Thailand mengambil kesempatan berkenaan,” katanya selepas perlawanan tamat.
Bagi saingan wanita, Malaysia meraih gangsa dengan emas menjadi milik Thailand dan tuan rumah hanya berpuas hati dengan pingat perak. – Kosmo! Online


Long Tiger dilepas tanpa dibebas bagi pendakwaan kes peras ugut
Oleh KHAIRUL MOHD. ALI

17 Mei 2022, 9:31 pm
JOHOR BAHRU – Mahkamah Majistret Tangkak hari ini memberikan perintah pelepasan bukan pembebasan terhadap Abdul Hamim Ab. Hamid atau lebih dikenali sebagai Long Tiger yang menghadapi pertuduhan di bawah seksyen 388 Kanun Keseksaan.
Peguamnya, Datuk Shaharudin Ali memberitahu, perintah itu dikeluarkan Majistret Zaridah Abdul Jaapar.
“Majistret membuat perintah itu selepas kedua-dua pihak pendakwaan dan pembelaan membuat hujahan lisan ekoran kematian mengejut saksi utama pendakwaan, Luqman Hakeem Othman pada pertengahan perbicaraan.
“Pihak pembelaan masih belum menyelesaikan pemeriksaan terhadap saksi tersebut,” katanya dalam satu kenyataan ringkas, di sini hari ini.
Pendakwaan dikendalikan Timbalan Pendakwa Raya, Nor Syamilah Jalaluddin manakala tertuduh diwakili Shaharudin dan juga Azfar Azmi.
Pada 20 Januari lalu, Long Tiger dijatuhkan hukuman penjara selama 12 bulan oleh Mahkamah Majistret Tangkak kerana melarikan diri daripada tahanan mahkamah itu di kira-kira pukul 11.55 pagi, pada 15 Disember 2021.

Bagi kesalahan itu, dia didakwa mengikut Seksyen 224 Kanun Keseksaan yang memperuntukan hukuman penjara sehingga dua tahun, atau denda atau keduanya sekali.
Mengikut fakta kes, tertuduh didakwa melarikan diri daripada lokap mahkamah dengan menggunakan alasan untuk membuang air besar dan telah meminta anggota polis yang ditugaskan untuk membuka gari.
Tertuduh kemudiannya mengambil kesempatan untuk melarikan diri ketika melihat pintu sel tidak berkunci dan bertindak melarikan diri keluar dengan menghala ke pintu utama mahkamah.
Ketika melarikan diri, tertuduh juga telah dikejar beberapa anggota polis, namun berjaya lolos dengan bersembunyi di kawasan semak-samun berhampiran mahkamah sebelum berjaya melarikan diri ke Sungai Petani, Kedah.
Penjenayah paling dikehendaki dalam buruan polis itu kemudiannya ditangkap pada 28 Disember, sebelum empat individu lain termasuk lelaki yang berperwatakan perempuan yang di Sungai Petani serta di Yong Peng, Batu Pahat ditahan keesokannya.
Semasa tangkapan Long Tiger dibuat oleh polis Bukit Aman itu, tertuduh mengalami beberapa kecederaan selepas tergelincir dari bumbung rumah ketika cuba melarikan diri sebaik menyedari kehadiran pihak berkuasa.-KOSMO! ONLINE


KL City bangkit atasi Sarawak United di Kuching
Oleh MOHD. FITRIE MUHAMAD

17 Mei 2022, 10:34 pm
KUCHING – Semangat tidak berputus asa membuahkan hasil buat Kuala Lumpur City FC apabila pamer kebangkitan untuk menewaskan Sarawak United FC 2-1 di Stadium Negeri, Kuching, sebentar tadi.
Gol di lewat permainan menerusi pemain gantian, J Partiban mengesahkan tiga mata penuh buat pelawat dan kejayaan itu adalah kemenangan sulung KL City di tempat lawan musim ini.
Terdahulu, minit ke-15, tuan rumah terlebih dulu berada di depan menerusi pemain berpengalaman, S Chanthuru selepas rembatannya dari luar kotak penalti melepasi jangkauan penjaga gol KL City, Kevin Ray Mendoza.
Seterusnya, KL City meningkatkan tempo permainan apabila dilihat menekan pemain lawan lebih awal dan usaha berterusan yang diatur nyata membuahkan hasil, memperoleh gol penyamaan menerusi ketua pasukannya, Paulo Josue pada minit ke-36.
Sepuluh minit selepas aksi bersambung, Nur Shamie Iszuan Amin sekali lagi mempersiakan situasi satu lawan satu dengan Mendoza selepas tolakannya sedikit serong ke sebelah kiri pintu gol KL City.
Memasuki minit ke-70, Sarawak United seakan lebih garang apabila dilihat berjaya mengawal permainan dengan baik namun seakan sukar untuk memasuki kotak penalti lawan manakala KL City pula dihimpit kekecewaan kerana gagal menyudahkan beberapa peluang terbaik.

Minit ke-89, sedikit kelekaan di benteng pertahanan tuan rumah akhirnya mengundang padah apabila kesempatan itu berjaya dimanfaatkan Partiban untuk menghasilkan gol kemenangan buat KL City. – KOSMO! ONLINE


Liga Super: Sang Badak tundukkan Harimau Kumbang 2-4
Oleh NOOR HASLIZA NUSI

17 Mei 2022, 11:34 pm
GEORGE TOWN – Pasukan Penang FC hanya mampu menikmati keputusan 2-4 pada perlawanan menentang Sabah FC dalam aksi saingan Liga Super 2022 yang berlangsung di Stadium Bandaraya di sini malam tadi.
Pada babak pertama perlawanan, skuad Harimau Kumbang itu dilihat sedaya upaya mempamerkan rentak cemerlang di hadapan kira-kira 1,065 penonton dan berusaha menghasilkan gol tunggal mereka di laman sendiri.
Asakan bertali arus pasukan lawan terutama penyerang, Mohd. Amri Yahaya dan pemain tengah, Baddrol Bakhtiar sesekali dilihat memecah kebuntuan barisan pertahanan skuad Penang FC untuk melakukan jaringan di hadapan pintu gol.
Gol pertama buat skuad Sang Badak disempurnakan oleh Baddrol Bakhtiar pada minit ke-22.
Gandingan trio import Penang FC iaitu Anselmo Arruda Da Silva, Endrick Dos Santos dan Hilal AlHelwe dilihat cuba membantu pasukan menghasilkan gol pertama namun dilihat kurang menyengat.
Keputusan itu kekal sehingga tamat babak pertama dengan kedudukan 1-0.

Kurang lima minit babak kedua bermula, Penang FC bermula garang apabila berjaya menyamakan kedudukan menerusi sepakan deras pemain tengahnya, T. Saravanan pada minit ke-52.
Pada minit ke-58, pasukan Sabah FC sekali lagi menggandakan jaringan menerusi ledakan pemain import dari Brazil, Jackson De Souza disusuli gol ketiga hasil sepakan kemas oleh Baddrol selang dua minit kemudian.
Gol keempat buat pasukan kendalian Ketua Jurulatih, ong Kim Swee skali lagi hadir pada minit ke-66 hasil sepakan pemain tengahnya, Stuart John Wilkin menerusi jarak dekat di hadapan pintu gol.
Bagaimanapun, Penang FC terus bangkit dengan menghasilkan gol kedua menerusi sepakan penyerang import dari Lubnan, Hilal AlHelwe pada minit ke-76.
Keputusan 2-4 kekal sehingga wisel penamat dibunyikan. – KOSMO! ONLINE


Renang pecah rekod kebangsaan di Hanoi
Oleh MUHAMMAD RIDUAN MOHD HANAFIAH

17 Mei 2022, 11:53 pm
HANOI – Kuartet renang negara membuktikan mereka hadir pada temasya Sukan SEA Vietnam bukan sekadar melengkapkan saingan selepas berjaya meraih pingat perak di Stadium Akuatik My Dinh di sini sebentar tadi.
Lebih mengejutkan, kuartet renang negara melakar sensasi apabila menewaskan Singapura dan memecahkan rekod kebangsaan untuk memastikan tempat kedua menjadi milik mereka.
Welson Sim, Lim Yin Chuen, Arvin Shaun Singh dan Khiew Hoe Yean menamatkan acara 4×200 meter gaya bebas berganti-ganti lelaki di tempat kedua dengan rekod kebangsaan baharu, tujuh minit dan 19.750 saat (s).
Rekod kebangsaan sebelum ini adalah 7:26.74s yang dicatat oleh Welson, Lim Ching Hwang, Kevin Yeap dan Vernon Lee pada temasya Sukan Komanwel 2014 di Glasgow.
Juara bertahan, Singapura yang membariskan Jonathan Tan, Glen Lim, Joseph Schooling dan Quah Zheng Wen memenangi gangsa dengan catatan 7:21.49s.
Welson menegaskan, mereka turun tanpa sebarang tekanan meskipun terpaksa berdepan penyandang juara dari Singapura.

“Kami sedar mampu memecahkan rekod kebangsaan jika semuanya berjalan lancar dan saya fikir, kami beraksi dengan baik hari ini.
“Pada akhir sekali ia bergantung kepada
kekuatan mental. Di persaingan peringkat seperti ini, apa saja boleh berlaku.
“Memang menarik dapat menewaskan musuh ketat dalam renang. Dalam beberapa edisi Sukan SEA sebelum ini, kami tidak mampu menyaingi Singapura, tetapi kali ini kami memberikan saingan sengit termasuk kepada Vietnam.
“Bagi kami, tiada apa yang dimalukan, sebaliknya tekanan lebih memihak kepada mereka,” kata Welson.
Sementara itu, Job Tan mencipta kejutan memenangi gangsa dalam acara 200m kuak lentang lelaki dengan catatan 2:17.68s di final.
Perenang Singapura, Maximillian Ang memenangi emas dengan catatan 2:11.93s manakala perenang Vietnam, Bao Pham Thanh memenangi perak dengan 2:12.09s. Welson dan Hoe Yean akan berentap dalam acara 200m gaya bebas lelaki, esok. – KOSMO! ONLIND


MAFI seru LKIM perkukuh sektor perikanan negara
Oleh ALWANI ZAFIRAH dan NURUL AIN NATASHA MAZLAN

17 Mei 2022, 10:28 pm
KUALA LUMPUR – Kementerian Pertanian dan Industri Makanan (MAFI) menyeru Lembaga Kemajuan Ikan Malaysia (LKIM) untuk bersama-sama memperkukuhkan sektor perikanan negara.
Menterinya, Datuk Seri Dr. Ronald Kiandee berkata, ia bertujuan bagi memastikan hasil perikanan sentiasa mencukupi dalam terus menjamin sekuriti makanan negara.
Menurutnya, subsektor perikanan berhadapan dengan pelbagai cabaran khususnya pasca pandemik Covid-19 yang mesti ditangani secara bersama.
“Ia bagi memastikan kemampanan sektor ini sekaligus membangunkan sektor perikanan secara mampan seperti yang digariskan di bawah Dasar Agromakanan Negara (DAN) 2021-2030 atau DAN 2.0.
“Antara cabaran-cabaran tersebut termasuk perubahan iklim, pengurangan sumber asli, penangkapan yang berlebihan, isu nelayan asing tanpa izin, kebergantungan kepada pekerja asing, kekurangan penglibatan belia serta tahap penerimagunaan teknologi Revolusi Perindustrian Keempat (4IR) yang rendah,” katanya.
Beliau berkata demikian ketika berucap di Majlis Penyampaian Anugerah Perkhidmatan Cemerlang (APC) dan Pelancaran Buku Pelan Antirasuah Organisasi (OACP) Lembaga Kemajuan Ikan Malaysia.

Tambah Ronald, cabaran-cabaran tersebut boleh menjejaskan prestasi subsektor ini dan kesejahteraan golongan sasar pada masa hadapan sekiranya tidak ditangani dengan baik.
“Walaupun subsektor ini telah mencapai Tahap Sara Diri (SSL) melebihi 90 peratus secara konsisten dalam tempoh 10 tahun yang lalu,” ujarnya. – KOSMO! ONLINE


BSN laksana kenaikan 25 mata Kadar Asas dan Deposit Tetap
Oleh ALWANI ZAFIRAH

17 Mei 2022, 9:35 pm
PETALING JAYA – Bank Simpanan Nasional (BSN) akan melaksanakan kenaikan 25 mata asas yang sepadan dalam Kadar Asas dan Kadar Deposit Tetap.
BSN dalam satu kenyataan berkata, ia selaras dengan pengumuman Bank Negara Malaysia mengenai kenaikan 25 mata asas dalam Kadar Dasar Semalaman (OPR) daripada 1.75 peratus kepada 2 peratus pada 11 Mei 2022.
Selain itu, katanya semua kemudahan pembiayaan berdasarkan Kadar Pinjaman Asas (BLR) dan Kadar Pembiayaan Asas (BFR) juga akan dinaikkan sebanyak 0.25 peratus.
“Semua perubahan kadar akan berkuat kuasa pada 20 Mei 2022,” jelasnya. – KOSMO! ONLINE


Ibu gemar buat tatu sementara pada bayi dikecam
Oleh KOSMO!

17 Mei 2022, 7:00 pm
WEST PALM BEACH, FLORIDA – Seorang pereka fesyen dari negeri Florida, Amerika Syarikat tular di media sosial kerana gemar membuat tatu sementara pada badan bayi lelakinya, lapor laman Oddity Central, semalam.
Shamekia Morris, 29, dari bandar West Palm Beach mula membuat tatu sementara pada badan anak lelakinya, Treylin ketika dia berusia enam bulan.
Sejak itu, ia menjadi satu kebiasaan dan gambar anaknya yang bertatu dikongsikan kepada beribu-ribu peminat di media sosial termasuk TikTok dan Instagram.
Walaupun kesannya dilihat agak menarik, sesetengah pengguna sebaliknya memanggil Morris sebagai seorang ibu yang tidak bertanggungjawab.
“Saya mendapat banyak maklum balas, mereka berkata bahawa saya membesarkan anak untuk menjadi samseng. Mereka tidak biasa melihat seorang bayi bertatu.
“Kritikan itu amat mengerikan. Ia menyakiti perasaan saya kerana saya tahu saya bukan seorang ibu yang jahat,” jelas Morris.

Wanita itu tidak bercadang untuk mengubah gaya hidupnya dalam masa terdekat. Dia yakin bahawa dia adalah seorang ibu yang baik kepada Treylin dan tidak bercadang untuk berhenti membuat tatu sementara kepada bayi itu. – Agensi


Kajian sahkan wanita lebih sukakan lelaki kaya
Oleh KOSMO!

17 Mei 2022, 9:00 pm
LONDON – Satu kajian mendedahkan bahawa wanita sememangnya lebih menyukai lelaki kaya untuk dijadikan pasangan, lapor akhbar The Sun semalam.
Lelaki kaya seperti pengasas Tesla, Elon Musk dengan pendapatan tinggi dan jawatan teratas adalah lebih 3.5 kali ganda mendapat balasan untuk bersembang di aplikasi janji temu berbanding lelaki lain.
Wanita juga lebih mendapat perhatian jika mereka kelihatan kaya dan berpendidikan, namun kesannya lebih kecil berbanding lelaki.
Penyelidik kajian telah mengimbas 1.8 juta profil pada aplikasi janji temu dari 24 buah negara dan menyimpulkan bahawa ia berlaku di seluruh dunia.
“Ramai orang cenderung untuk percaya bahawa ia hanyalah stereotaip. Namun, kami mendapati ia berlaku merentasi semua budaya dalam kajian yang dilakukan sejak 1980-an,” kata seorang pakar psikologi dari Universiti Swansea, Dr. Andrew Thomas.
Kajian yang dilakukan Thomas menilai lelaki berdasarkan pendapatan, pendidikan dan pekerjaan yang disiarkan pada profil serta kaitannya dengan respons yang diterima daripada wanita bujang.

Lelaki yang memiliki tahap tertinggi pendidikan dan kewangan mendapat respons sebanyak 255 peratus berbanding yang terendah. – Agensi


Jumpa cebisan kain di lokasi pendaki hilang
Oleh MOHAMAD HAFIZI MOHD SAID

17 Mei 2022, 7:42 pm
IPOH – Cebisan kain dipercayai daripada sehelai pakaian ditemui pasukan penyelamat dalam operasi mencari dua pendaki dihanyutkan kepala air di kawasan Gunung Suku, Simpang Pulai di sini hari ini.
Timbalan Komander Operasi Jabatan Bomba dan Penyelamat (JBPM) Perak, Umrani Che Mat berkata, cebisan pakaian berkenaan dijumpai sekitar pukul 1 tengah hari berhampiran lokasi penemuan anggota tubuh manusia dipercayai milik salah seorang mangsa semalam.
Bagaimanapun Umrani berkata, pihaknya belum dapat mengesahkan sama ada cebisan kain tersebut milik mangsa atau sebaliknya.
“Sedia maklum apabila berlaku kejadian sebegini, memang kita akan menemukan cebisan-cebisan seperti pakaian tetapi ia bukan menunjukkan kedudukan sebenar mangsa.
“Bagaimanapun, pasukan penyelamat belum dapat mengesahkannya dan berdasarkan kepada maklumat awal cebisan pakaian itu berkemungkinan sama dengan pakaian seorang daripada mangsa,” katanya ketika ditemui di Pos Kawalan Tempat Kejadian (PKTK) Pos Atap Baru di sini, hari ini.
Tambahnya, pihaknya tidak dapat mengenal pasti sama ada cebisan pakaian yang ditemui itu baju atau seluar ekoran keadaannya yang sudah hancur.

Umrani berkata, pencarian pada hari ketiga itu tidak menemui sebarang petunjuk baharu selain daripada cebisan kain tersebut.
Katanya lagi, pasukannya memberi tumpuan kepada kemungkinan petunjuk baru seperti hurungan lalat dan bau melibatkan laluan sejauh 1 kilometer (km) di tempat kejadian dengan gerak kerja yang memerlukan kepada peralatan seperti cangkul dan skop
“Ini kerana pasukan mangsa kemungkinan berada pada kedudukan di bawah lumpur dan juga timbunan kayu yang dibawa kepala air,” ujarnya. – KOSMO! ONLINE


Pemandu maut, lori ais langgar papan tanda
Oleh NORUL AKMA MOHD.ZAIN

17 Mei 2022, 7:38 pm
SEBERANG PERAI – Seorang lelaki maut setelah lori ais yang dipandunya terbabas dan melanggar sebuah papan tanda di Jalan Permatang Manggis, Tasek Gelugor di sini hari ini.
Dalam kejadian kira-kira pukul 10 pagi itu, mangsa berusia 20 tahun disahkan meninggal dunia di tempat kejadian disyaki akibat kecederaan parah.
Ketua Polis Daerah Seberang Perai Utara, Asisten Komisioner Mohd. Radzi Ahmad berkata, kemalangan dipercayai berlaku apabila pemandu terbabit dipercayai hilang kawalan sejurus melalui satu selekoh.
“Lori itu terbabas ke bahagian kiri jalan dan melanggar papan tanda Jalan Permatang Manggis.
“Akibat kejadian itu, mangsa yang mengalami kecederaan pada kepala maut di tempat kejadian, manakala kelindan lelaki berusia 22 tahun mengalami cedera ringan,” katanya menerusi satu kenyataan di sini, hari ini.
Menurutnya, siasatan mendapati pemandu lori itu tidak memiliki lesen memandu.

Mohd. Radzi berkata, kes tersebut disiasat di bawah Sek 41(1) Akta Pengangkutan Jalan 1987. – KOSMO! ONLINE


Polis kesan lelaki curi ekzos kereta
Oleh NOR AZIAH MAT NOH

17 Mei 2022, 7:30 pm
AMPANG – Polis sedang giat mengesan seorang lelaki disyaki mencuri ekzos sebuah kereta dalam kejadian di Pandan Perdana, di sini awal pagi tadi.
Ketua Polis Daerah Ampang Jaya, Asisten Komisioner Mohamad Farouk Eshak berkata, mangsa telah meletakkan kereta jenis Honda Accord itu di hadapan rumahnya pada pukul 9 malam tadi.
“Apabila mangsa ingin menghantar anak ke sekolah pagi tadi, terdapat bunyi yang pelik semasa kereta dihidupkan.
“Hasil pemeriksaan mendapati ekzos kereta telah hilang dan mangsa mengesyaki ekzos tersebut telah dicuri,” ujarnya dalam kenyataan di sini hari ini.
Mengulas lanjut, pemeriksaan rakaman televisyen litar tertutup (CCTV) di rumah jiran mendapati ekzos kereta itu telah dicuri seorang lelaki.
Katanya, kes disiasat di bawah Seksyen 379A(1) Kanun Keseksaan yang boleh dihukum penjara selama tempoh tidak kurang dari satu tahun dan tidak lebih dari tujuh tahun serta boleh dikenakan denda. – KOSMO! ONLINE


Polis akan rekod keterangan jiran
Oleh ASLIZA MUSA

17 Mei 2022, 7:34 pm
IPOH – Polis akan memanggil beberapa saksi untuk direkodkan keterangan bagi membantu siasatan kes dera dua beradik hingga menyebabkan kematian seorang daripada mereka di Taman Desa Pengkalan Bandaraya di sini, kelmarin.
Ketua Polis Perak, Datuk Mior Faridalathrash Wahid berkata, antara saksi yang kemungkinan akan dipanggil ialah jiran kepada penjaga mangsa yang juga pasangan suami isteri berusia 40 tahun.
“Kita akan panggil beberapa saksi yang terlibat mungkin jiran kerana suspek berniaga di hadapan rumah, jadi kita akan panggil saksi di sekeliling mereka untuk membantu keterangan yang ada.
“Buat masa sekarang, pasangan suami isteri itu masih direman dan kita sedang melengkapkan siasatan sebelum dirujuk kepada Timbalan Pendakwa Raya untuk tindakan pendakwaan,” katanya ketika ditemui pada Majlis Penyampaian Sijil Pelantikan Ahli Jawatankuasa Perhubungan Yayasan Pencegahan Jenayah Malaysia (MCPF) Perak di Kelab Golf Diraja Perak di sini hari ini.
Mengulas lanjut Mior Farid berkata, adik mangsa berusia enam tahun masih lagi dirawat di Hospital Raja Permaisuri Bainun (HRPB) dan keadaannya kini stabil.
Beliau memberitahu, dua beradik itu sebelum ini dijaga oleh keluarga di Lembah Klang selepas bapa mereka dijatuhi hukuman penjara bersabit kes dadah.

“Bagaimanapun, disebabkan penjaga sebelum ini mengalami strok selepas terkena serangan jantung, maka hak penjagaan sementara diserahkan kepada kedua-dua suspek,” katanya.
Menerusi laporan media semalam, perbuatan pasangan suami isteri itu terbongkar selepas pegawai perubatan yang bertugas di Jabatan Kecemasan dan Trauma HRPB menemukan kesan kecederaan disyaki didera pada tubuh kanak-kanak perempuan berusia lapan tahun itu.
Mangsa yang dihantar ke HRPB dengan menaiki ambulans disahkan meninggal dunia pada pukul 1.45 pagi. Hasil bedah siasat yang dijalankan pakar patologi di Jabatan Forensik HRPB itu mendapati punca kematian mangsa akibat ‘multiple blunt injury’. – KOSMO! ONLINE


Irfan terus mengganas pada Sukan SEA Vietnam 2021
Oleh MUHAMMAD RIDUAN MOHD HANAFIAH

17 Mei 2022, 7:31 pm
HANOI – Jaguh lempar cakera negara, Muhammad Irfan Shamsuddin menepati ramalan apabila terus melakukan kejutan meraih emas pada Sukan SEA Vietnam 2021 di Hanoi sebentar tadi.
Kejayaan tersebut memastikan Irfan Shamsuddin terus mempertahankan emas kelimanya selepas berjaya membuat lemparan sejauh 58.26 meter (m) untuk membutirkan emas ke-21 buat negara.
Meskipun tidak berjaya memecah rekod kebangsaan iaitu 62.55m yang dilakukan pada 2017, namun keputusan itu memadai untuk mengatasi lima peserta lain di Stadium Nasional My Dinh.
Pingat perak pula menjadi milik jaguh Thailand, Kiadpradid Srisai dengan lemparan sejauh 51.18m, manakala gangsa menjadi milik atlet Filipina, William Morrission I Edward (50.44m).
“Syukur dapat mempertahankan pingat emas tetapi saya kecewa kerana tidak dapat capai sasaran untuk pecah rekod peribadi di sini.
“Apapun, saya gembira kerana berjaya meraih emas di sini,” katanya.

Untuk rekod, Irfan turut mempertahankan tiga emas dalam tiga edisi lalu iaitu pada tahun 2015 di Singapura, 2017 di Kuala Lumpur dan 2019 di Filipina.
Selain itu, kem olahraga turut melepasi sasaran lima pingat emas iaitu menerusi atlet lompat kijang negara, Andre Anura Anuar yang memperagakan lompatan bergaya dengan catatan 16.51 meter.
Lompatan itu sekali gus mengagalkan hasrat atlet dari Filipina, Mark Harry Diones Aloto dan atlet tuan rumah, Tran Van Dien selepas masing-masing sekadar meraih perak dan gangsa. – KOSMO! ONLINE


Penolong jurutera dicekup ketika terima suapan
Oleh MOHD YUNUS YAKKUB

17 Mei 2022, 7:46 pm
SHAH ALAM – Seorang penolong jurutera dicekup bagi membantu siasatan berhubung meminta suapan bernilai RM80,000 bagi projek pembaikan sebuah sekolah di sekitar Selangor.
Suspek lelaki berusia 35 tahun itu ditangkap kira-kira pukul 4 petang tadi di sebuah restoran sekitar Bangi, dekat sini.
Menurut sumber, berdasarkan siasatan awal mendapati suspek adalah pegawai yang bertanggungjawab dalam menguruskan projek terbabit.
Katanya, suspek yang bekerja di salah sebuah agensi kerajaan telah meminta sejumlah suapan RM80,000 bagi membantu mendapatkan projek pembaikan sekolah berkenaan.
“Dia ditahan oleh sepasukan pegawai Suruhanjaya Pencegahan Rasuah Malaysia (SPRM) Selangor setelah menerima wang tunai RM10,000 daripada seorang individu lain di sebuah restoran sekitar Bangi,” katanya di sini hari ini.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut dan kes disiasat di bawah Seksyen 17 (a) Akta SPRM 2009.

“Permohonan reman suspek akan dilakukan di Mahkamah Majistret Shah Alam, esok,” jelasnya. – KOSMO! ONLINE


Lima dicekup tular bakar mercun tepi jalan
Oleh ISKANDAR SHAH MOHAMED

17 Mei 2022, 9:24 pm
SHAH ALAM – Lima lelaki diberkas bagi membantu siasatan insiden tular membakar mercun untuk meraikan sambutan hari lahir di tepi jalan Plaza tol Setia Alam di sini, Sabtu lalu.
Kesemua suspek berusia 30 hingga 42 tahun itu ditahan di perkarangan Ibu Pejabat Polis Daerah (IPD) Shah Alam, kira-kira pukul 12 tengah hari tadi.
Ketua Polis Daerah Shah Alam, Asisten Komisioner Mohd. Iqbal Ibrahim berkata, perkara itu disedari pihaknya menerusi satu rakaman video bertajuk ‘Big Brother Birthday Celebration’ di aplikasi Tik Tok.
Katanya, siasatan awal mendapati video itu memaparkan sekumpulan lelaki bermain mercun di tepi jalan berdekatan plaza tol tersebut.
“Kejadian kira-kira pukul 8 malam itu berlaku bagi meraikan sambutan hari lahir seorang rakan dikenali sebagai ‘Mustafa’ yang berhenti di tepi tol berkenaan.
“Kesemua mereka berhenti di kawasan itu untuk bertemu antara sama lain,” katanya dalam kenyataan hari ini.

Jelas Mohd. Iqbal, pihaknya setakat ini menahan lima lelaki bagi membantu siasatan hasil pengecaman terhadap video itu.
“Kesemua tangkapan itu akan direman esok bagi siasatan lanjut dengan kes diklasifikasikan mengikut Seksyen 6 Akta Letupan dan Seksyen 233 Akta Komunikasi dan Multimedia 1998,” jelasnya.
Terdahulu, tular sebuah video berdurasi 21 saat memaparkan sekumpulan individu yang berpakaian kemas berhenti di tepi jalan dengan turut disertai bunyi mercun di kawasan berkenaan. -KOSMO!ONLINE


Wanita bersuami dua dihalau penduduk kampung
Oleh KOSMO!

17 Mei 2022, 8:00 pm
JAKARTA – Seorang wanita dari daerah Cianjur dalam wilayah Jawa Barat dihalau keluar oleh penduduk kampung kerana didakwa mempunyai dua suami, lapor laman berita Suara.com.
Wanita yang hanya dikenali sebagai NN, 28, itu dihalau keluar bersama keluarganya dari kampung. Rakaman kejadian yang dimuat naik pada akaun Instagram bernama @terangmedia itu kemudiannya menjadi tular di media sosial Indonesia.
Bukan itu sahaja, penduduk kampung turut bertindak membakar pakaian NN ketika menghalaunya.
Menurut ketua kampung, Aep Ibing, perkahwinan wanita itu dengan suami keduanya, UA, diketahui selepas saudara-mara suami pertamanya, TS, berasa curiga.
Tindak-tanduk wanita itu dicurigai kerana sering berada di rumah UA di Desa Babakancaringin, Cianjur.
“Apabila NN keluar dari rumah, saudara-mara suami pertamanya mengikutinya. Sejurus tiba di rumah UA, mereka menyerbu NN,” kata Aep.

Selepas disoal siasat, UA kemudian mengaku mereka sudah berkahwin selama lima bulan. Saudara-mara TS terkejut kerana wanita itu masih bergelar isteri yang sah kepadanya.
Setelah berbincang, NN akhirnya diceraikan oleh suami pertamanya itu.
Penduduk kampung yang mengetahui kejadian tersebut bertindak menghalau NN serta keluarganya. TS juga berasa kecewa dengan kejadian itu kerana mereka sudah berumah tangga selama 13 tahun dan dikurniakan dua anak. – Agensi


Penyamun guna kekerasan pecah masuk 18 rumah
Oleh DIYANATUL ATIQAH ZAKARYA

17 Mei 2022, 6:15 pm
MELAKA – Sebanyak 79 kes pecah masuk rumah direkodkan di negeri ini sepanjang musim perayaan Aidilfitri lalu dengan 18 daripadanya turut melibatkan kekerasan terhadap penghuni.
Ketua Polis Melaka Datuk Zainol Samah berkata, jumlah itu menunjukkan peningkatan 10 peratus berbanding tahun lalu sebanyak 72 kes.
Jelasnya, sebanyak 18 kes yang dilaporkan turut melibatkan kekerasan termasuk mencederakan penghuni, merogol dan samun berkawan.
“Bermula 25 April sehingga 15 Mei lalu, kes pecah rumah direkodkan meningkat sebanyak 79 kes berbanding 72 kes pada musim perayaan Aidilfitri 2021.
“Kita juga merekodkan 18 kes membabitkan jenayah kekerasan pada tahun ini, berbanding 16 kes tahun lalu, namun satu daripadanya adalah jenayah bunuh,” katanya pada Program Keselamatan dan Kesihatan bersama Polis Diraja Malaysia (PDRM), di Ayer Keroh, di sini hari ini.
Tambahnya, mengikut pecahan sebanyak 12 kes membabitkan kes mencederakan, samun berkawan tanpa senjata api (tiga, rogol (dua) dan samun tanpa senjata api satu kes.

Katanya, 61 kes yang lain adalah jenayah harta benda termasuk kes curi motosikal (13) dan satu kes curi kereta.
“Mengikut pecahan, kes pecah rumah curi (PRC) adalah sebanyak 33 kes, curi (14), curi motosikal (13) dan curi kereta (satu).
“Pada tahun lalu sebanyak 56 kes direkodkan dengan kes PRC paling tinggi iaitu 21 kes, curi (18) dan curi motosikal 17 kes,” katanya. – KOSMO! ONLINE


Wanita cemas, lelaki ‘asing’ cuba buka pintu kereta
Oleh KOSMO!

17 Mei 2022, 5:41 pm
PETALING JAYA – Seorang wanita berdepan detik cemas apabila kereta dinaikinya didatangi seorang lelaki yang tidak dikenali sambil mencuba membuka pintu bahagian pemandu.
Menerusi rakaman yang dikongsikan Emma Zack, kelihatan lelaki terbabit secara tiba-tiba menghampiri keretanya sambil memegang beberapa alat di tangan seolah-olah untuk digunakan bagi membuka pintu.
Tindakan lelaki berkenaan sempat dirakam oleh wanita terbabit yang sedang berseorangan di dalam kereta sambil menunggu seseorang.
Situasi itu membuatkan Emma berasa ketakutan dan menunggu sehingga lelaki tersebut beredar dari keretanya.
Bagaimanapun, Emma memaklumkan dia sempat mengunci keretanya itu sebelum kemunculan lelaki tersebut.
Menjengah ke ruangan komen, rata-rata orang ramai turut berkongsi pengalaman mereka ketika berdepan dengan situasi yang hampir sama dan menakutkan itu.

“Saya pernah kena macam ini juga, tiba-tiba ada seorang lelaki datang dekat kereta, ketuk tingkap dan cuba buka pintu kereta, dia siap tunjuk beg tangan saya untuk minta duit, memang takut,” kongsi Juliana.
“Tak kira lelaki atau perempuan, hati-hati la berada di luar, kadang yang datang itu nampak macam orang gila, padahal ada niat jahat lain, masuk kereta terus kunci walaupun sekejap,” pesan Kamarul. – KOSMO! ONLINE


KWP mahu tangani isu banjir di ibu negara
Oleh HARRITH HISHAM

17 Mei 2022, 5:46 pm
KUALA LUMPUR – Kementerian Wilayah Persekutuan (KWP) komited dan akan terus memberikan perhatian untuk memastikan isu banjir kilat dapat dikurangkan serta dihapuskan pada masa hadapan.
Menterinya, Datuk Seri Shahidan Kassim berkata, usaha itu diambil berikutan peningkatan lokasi ‘hotspot’ banjir di sekitar Kuala Lumpur yang dikenal pasti baru-baru ini.
“Jika sebelum ini 25 kawasan dikenal pasti, sekarang ini sudah menjadi 28 kawasan. Disebabkan hujan yang lebat dan kerap, terdapat beberapa tempat baru yang perlu diberi perhatian.
“Daripada dapatan di lokasi dengan menggunakan kamera dan alatan terkini, kita dapat mengesan sedikit air mula mengalir hingga menyebabkan banjir kilat di kawasan terbabit,” katanya ketika ditemui pemberita selepas Majis Hari raya Aidilfitri Yayasan Wilayah Persekutuan (YWP) di sini hari ini.
Jelas beliau, setakat ini, seramai 10 petugas yang dilantik semasa musim perayaan dua minggu lalu telah ditempatkan di setiap 25 lokasi bersama dengan pam air.
“Bagaimanapun, kita akan tingkatkan kepada 20 sehingga 30 petugas di setiap kawasan selepas ini. Ia terdiri daripada kakitangan Dewan Bandaraya Kuala Lumpur (DBKL), sukarelawan KWP dan sukarelawan Majlis Perbadanan Putrajaya (MPP),” jelasnya. – KOSMO! ONLINE


Menteri di Britain saran rakyat tukar pekerjaan bergaji tinggi untuk tampung kos sara hidup
Oleh KOSMO!

17 Mei 2022, 6:00 pm
LONDON – Seorang menteri di Britain telah mencetuskan kemarahan rakyat negara itu selepas mencadangkan orang ramai untuk bekerja lebih masa dan mencari pekerjaan dengan gaji lebih baik bagi menangani krisis kenaikan kos sara hidup, lapor akhbar Metro UK semalam.
Menteri Perlindungan di Pejabat Dalam Negeri, Rachel Maclean berpendapat, langkah itu akan membantu keluarga mengimbangi inflasi yang melambung tinggi dan bil tenaga yang meningkat.
Beliau juga mengakui pendekatan itu tidak sesuai terhadap semua isi rumah.
“Saya fikir apa yang perlu kita fokuskan sekarang adalah untuk jangka masa panjang. Kita mengalami tekanan jangka pendek yang disedari.
“Namun, dalam jangka panjang kita perlu mempunyai rancangan untuk mengembangkan ekonomi dan memastikan orang ramai dapat melindungi diri dengan lebih baik, sama ada bekerja lebih jam atau menukar pekerjaan dengan gaji lebih baik,” kata Maclean kepada stesen penyiaran Sky News.
Tambah menteri yang berusia 56 tahun itu, pendekatan itu mungkin sesuai untuk mereka yang mempunyai lebih banyak masa lapang tetapi tidak sesuai untuk yang memiliki tiga pekerjaan. – Agensi


Lelaki cabul budak perempuan 12 tahun direman 5 hari
Oleh NOR AZIAH MAT NOH

17 Mei 2022, 6:51 pm
KUALA LUMPUR – Seorang lelaki yang mempunyai masalah mental direman selama lima hari selepas disyaki mencabul budak perempuan berusia 12 tahun dalam kejadian di perumahan sekitar Kerinchi, di sini pada Sabtu lalu.
Ketua Jabatan Siasatan Jenayah (JSJ) Kuala Lumpur, Senior Asisten Komisioner Habibi Majinji berkata, suspek yang berusia lingkungan 30-an itu telah dihadapkan ke Mahkamah Majistret pagi semalam.
“Suspek akan direman selama lima hari bermula semalam hingga Jumaat ini di bawah Seksyen 14(a) Akta Kesalahan-Kesalahan Seksual Terhadap Kanak-Kanak 2017 (Akta 792),” katanya dalam kenyataan di sini hari ini.
Difahamkan, suspek terbabit akan dibawa ke Hospital Bahagia selepas selesai mendapat perintah mahkamah.
Terdahulu, Kosmo! melaporkan ibu mangsa membuat laporan polis mendakwa suspek itu telah mencabul anak perempuannya yang dalam perjalanan pulang dari kedai runcit bersama sepupu lelaki.
Ibu mangsa mendakwa suspek bertindak mengejar anaknya dan menahan pintu lif sebelum meraba alat sulit serta dada kanak-kanak perempuan itu. – KOSMO! ONLINE


Mangsa kebakaran terima sumbangan peribadi dari Sultan Johor
Oleh MASTURAH SURADI

17 Mei 2022, 6:24 pm
KOTA TINGGI – Sultan Johor, Sultan Ibrahim Sultan Iskandar berkenan memberi sumbangan peribadi dan bantuan makanan kepada mangsa kebakaran di Kampung Bukit Lintang di sini.
Sumbangan peribadi berkenaan dan bantuan makanan menerusi Yayasan Sultan Ibrahim Johor (YSIJ) itu disampaikan Mejar Cina Datuk David Wong kepada mangsa, Kandar Ali, 67 kelmarin.
Dalam kejadian Sabtu lalu menyebabkan warga emas tersebut tinggal sehelai sepinggang selepas kediamannya musnah dalam kejadian itu.
Anaknya, Mohamad Azlan, 33 yang bekerja sebagai pemandu lori berkata ayahnya ketika ini menetap bersamanya selepas kejadian itu.
“Tiada barangan yang dapat diselamatkan, semuanya musnah dalam kebakaran. Kami sekeluarga bersyukur tiada kemalangan jiwa dan amat menghargai bantuan makanan serta sumbangan peribadi daripada Sultan Johor.
“Baginda Tuanku Sultan sememangnya amat menitikberatkan kebajikan rakyat yang ditimpa musibah. Saya sekeluarga mendoakan Baginda dipanjangkan umur dan dikurniakan kesihatan yang baik,” katanya kepada Royal Press Office (RPO).

Terdahulu, Kosmo! melaporkan tindakan pantas seorang lelaki yang mengetuk pintu rumah jirannya untuk memaklumkan kebakaran yang berlaku berjaya menyelamatkan nyawa dua beranak dalam kejadian kebakaran tersebut.
Ramdan Mohamed, 45 berkata, ketika kejadian dia sedang mengambil angin di luar rumahnya sebelum ternampak api dari belakang rumah jirannya itu yang pada awalnya menyangka ia merupakan api dari pembakaran sampah.-KOSMO! ONLINE


Kes HFMD di Melaka terus melonjak
Oleh DIYANATUL ATIQAH ZAKARYA

17 Mei 2022, 6:19 pm
MELAKA – Kes penyakit tangan, kaki dan mulut (HFMD) di Melaka melonjak melebihi 1,100 kes dalam tempoh seminggu.
Pengerusi Jawatankuasa Hal Ehwal Wanita, Pembangunan Keluarga dan Kebajikan negeri,Datuk Kalsom Noordin berkata, sehingga kini seramai 1,142 kanak-kanak di bawah usia empat tahun telah dijangkiti wabak itu.
“Sehingga 14 Mei lalu, kita merekodkan seramai 1,142 kanak-kanak telah dijangkiti HFMD.
“Kes ini dilihat terus melonjak naik berbanding sebelum ini sebanyak 977 kes direkodkan pada minggu Epid (ME) ke-18,” katanya selepas Program Keselamatan dan Kesihatan bersama Polis Diraja Malaysia (PDRM), di Ayer Keroh, di sini hari ini.
Mengulas lanjut beliau berkata, 26 kes telah direkodkan di empat buah taska dan kesemuanya telah diarahkan tutup serta merta selama 10 hari.
“Terbaharu empat taska turut terlibat dalam penularan jangkitan ini, namun hanya sebuah didaftarkan di bawah Jabatan Kebajikan Masyarakat (JKM).

“Mengikut pecahan, sebuah taska adalah di Melaka Tengah dan tiga lagi di Jasin,” katanya.
Katanya, pihaknya akan terus bekerjasama dengan Jabatan Kesihatan Negeri untuk mengawal penularan wabak tersebut. – KOSMO! ONLINE


TMJ mahu Johor tambah baik siasatan kes penderaan kanak-kanak
Oleh KHAIRUL MOHD. ALI

17 Mei 2022, 6:31 pm
JOHOR BAHRU – Tunku Mahkota Johor, Tunku Ismail Sultan Ibrahim bertitah agar kerajaan negeri meningkatkan dan menambahbaik prosedur operasi standard (SOP) siasatan berhubung kes-kes penderaan kanak-kanak yang berlaku di Johor.
Baginda bertitah, langkah itu boleh dilaksana melalui kerjasama pelbagai agensi kerajaan negeri terlibat dengan Polis Diraja Malaysia (PDRM) dan Jabatan Kebajikan Masyarakat (JKM).
Menurut beliau, garis panduan yang dikeluarkan Tabung Kanak-Kanak Pertubuhan Bangsa-Bangsa Bersatu (UNICEF) boleh diguna pakai.
“Pada hari ini, saya telah melawat Pusat Temuduga Kanak-kanak (CIC) di Ibu Pejabat Polis Kontinjen (IPK) Johor bersama Che’ Puan Besar Khaleeda Bustamam.
“Istana Johor dan kerajaan negeri akan memberi sumbangan untuk menambahbaik CIC ini, memperkasa kekuatan pasukan polis D11 dan untuk menyediakan sebuah CIC di Ibu Pejabat Polis Muar dan di Iskandar Puteri bagi melancarkan usaha PDRM menjalankan siasatan dan menyelesaikan kes-kes penderaan kanak-kanak di Johor.
“Saya juga ingin menggesa Kerajaan Negeri Johor untuk bekerjasama dengan PDRM, JKM dan dengan garis panduan daripada UNICEF untuk melaksanakan pelbagai usaha untuk menambahbaik SOP dan prosedur yang ada serta meningkatkan kesedaran awam,” titahnya.

Baginda bertitah demikian selepas berkenan melawat Pusat Temuduga Kanak-kanak di IPK Johor, di sini hari ini. Turut hadir, Menteri Besar, Datuk Onn Hafiz Ghazi.
Baginda turut bertitah memberi berpandangan apa jua bentuk penderaan terhadap kanak-kanak adalah sesuatu yang tidak boleh dianggap ringan.
“Menjadi tanggungjawab semua bangsa Johor untuk memastikan keselamatan kanak-kanak di negeri ini,” titah baginda lagi. – KOSMO! ONLINE


PGA rampas 30,000 liter diesel bersubsidi
Oleh MOHAMAD FAIZAL HASHIM

17 Mei 2022, 6:11 pm
JOHOR BAHRU – Sepasukan polis dari Batalion 5 Pasukan Gerakan Am (PGA) berjaya menggagalkan kegiatan penyeludupan minyak diesel dengan merampas 30,000 liter minyak bersubsidi itu yang bernilai RM64,500 di Jalan Batu 18, Jalan Sungai Tiram, di sini pagi tadi.
Pegawai Pemerintahnya, Superintendan Dimin Awang berkata, dalam serbuan bersama anggota Polis Balai Ulu Tiram, di sini pukul 4.30 pagi itu, pihaknya turut menahan seorang lelaki tempatan berusia 56 tahun.
“Hasil pemeriksaan yang dijalankan suspek gagal mengemukakan sebarang dokumen memiliki, menyimpan dan membawa barang kawalan.
“Tangkapan dan rampasan yang dibuat diserahkan kepada pihak Kementerian Perdagangan Dalam Negeri dan Hal Ehwal Pengguna (KPDNHEP) Johor untuk tindakan lanjut,” katanya dalam kenyataan hari ini.
Pihak polis dari Batalion 5 PGA turut membuat rampasan 30,000 liter minyak diesel subsidi, sebuah lori tangki dengan nilai anggaran keseluruhan rampasan berjumlah RM224,500.
Dimin berkata, tangkapan dan rampasan ini berjaya memutuskan satu rangkaian sindiket penyeludupan minyak diesel bersubsidi di sekitar daerah Johor Bahru.

“Kami menyeru kepada orang awam untuk terus menyalurkan maklumat kepada pihak polis bagi mengekang lambakan barangan kontraban serta kemasukan pendatang asing tanpa izin (PATI) dijalan yang tidak diwartakan melalui talian hotline 07-7557280,” katanya.
Kes disiasat dibawah Akta Kawalan Bekalan 1961.- KOSMO! ONLINE


PCG ambil alih Perstorp dengan nilai RM10.5 bilion
Oleh MUHAMMAD IKHWAN IDERIS

17 Mei 2022, 5:42 pm
PETALING JAYA – Petronas Chemicals Group Berhad (PCG) menandatangani Perjanjian Pembelian Sekuriti pada 14 Mei lalu bagi mengambil alih keseluruhan kepentingan ekuiti dalam Perstorp Holding AB (Perstorp), sebuah syarikat bahan kimia khusus global didorong oleh kelestarian pada harga EUR1,538 juta, bersamaan RM7.018 bilion.
Perjanjian tersebut ditandatangani dengan Financière Forêt S.à.r.l, sebuah syarikat di bawah firma ekuiti swasta Eropah, PAI Partners.
Pengambilalihan tersebut menilaikan Perstorp Group pada nilai perusahaan sebanyak EUR2,300.0 juta, bersamaan RM10.5 bilion.
Pengarah Urusan/Ketua Pegawai Eksekutif PCG, Mohd. Yusri Mohamed Yusof berkata, pengambilalihan itu merupakan peristiwa penting bagi PCG dalam mewujudkan platform utama untuk mempelbagaikan industri kimia khusus dan merebut peluang pertumbuhan baharu.
“Ia membolehkan kami mengekalkan kesinambungan masa hadapan syarikat dalam menghadapi turun naik pasaran dan dinamik perubahan industri.
Mohd. Yusri (duduk, kiri) berjabat tangan bersama Rakan Kongsi PAI Partners, Fabrice Fouletier pada majlis menandatangani perjanjian yang berlangsung baru-baru ini. Turut hadir Presiden dan Ketua Pegawai Eksekutif Perstorp, Jan Secher (berdiri, tengah).
“Perstorp sesuai secara strategik bagi PCG dan membolehkan kami bersaing dalam pasaran akhir seperti cat & salutan, pembinaan, automotif, penjagaan diri dan pemakanan haiwan yang mempunyai prospek pertumbuhan kukuh.

“Pengambilalihan juga memberi kami bakat kritikal, pengetahuan, platform teknologi dan saluran pelanggan yang terbukti untuk menangani keperluan pasaran dalam penyelesaian yang lebih mampan,” katanya dalam satu kenyataan.
Ditubuhkan lebih 140 tahun yang lalu, Perstorp adalah pemain dalam industri bahan kimia khusus yang membangunkan penyelesaian lestari dengan memberi tumpuan kepada pasaran Resin & Salutan, Cecair Tereka Bentuk dan Pemakanan Haiwan.
Dengan tujuh tapak pembuatan canggih dan tiga pusat penyelidikan dan pembangunan di seluruh dunia, Perstorp mempunyai kehadiran di 26 negara termasuk Amerika Syarikat, Eropah dan Asia Pasifik.
Pada tahun kewangan 2021, Perstorp merekodkan hasil sebanyak kira-kira EUR1,334 juta (RM6.54 bilion) dan mencatatkan perolehan sebelum faedah, cukai, susut nilai dan pelunasan (EBITDA) EUR248 juta (RM1.214 bilion) dengan margin EBITDA sebanyak 18.6 peratus. – KOSMO! ONLINE


Kaji semula insentif pelaburan sedia ada
Oleh MOHD. HUSNI MOHD. NOOR

17 Mei 2022, 5:26 pm
PUTRAJAYA – Majlis Pemulihan Negara (MPN) mahu kerajaan mengkaji semula insentif-insentif pelaburan sedia ada dan memperbaiki ekosistem pelaburan sedia ada sekali gus menyokong usaha pemulihan negara.
Pengerusinya, Tan Sri Muhyiddin Yassin berkata, antaranya termasuk memberi pengecualian syarat pemilikan ekuiti Bumiputera bagi perolehan tanah melebihi RM20 juta bagi pelaburan asing dalam sektor perkhidmatan untuk tempoh selama dua tahun.
Beliau berkata, Lembaga Pembangunan Pelaburan Malaysia (MIDA) melaporkan pelaburan asing bernilai RM58 bilion tidak dapat direalisasikan kerana kekangan pelabur untuk memenuhi syarat ini.
“Syarat ini boleh dikenakan kembali apabila ekonomi pasca pandemik telah pulih sepenuhnya. Langkah seumpama ini pernah diambil oleh kerajaan sebelum ini semasa negara menghadapi krisis ekonomi,” katanya menerusi kenyataan akhbar hari ini.
Jelas beliau, Malaysia telah berjaya menarik RM306.5 bilion pelaburan pada tahun 2021 meskipun kekangan akibat pandemik global Covid-19.
Dalam pada itu, Muhyiddin berkata, MPN juga mahu kerajaan merangka inisiatif dan bantuan bagi meningkatkan kapasiti pemain industri pelancongan yang telah terjejas teruk selama dua tahun lalu.

Menurutnya, Tourism Malaysia berpendapat masih terdapat peluang menambahbaik sektor pelancongan negara berikutan kejayaan Program Imunisasi Covid-19 Kebangsaan (PICK) serta pembukaan semula sempadan antarabangsa. – KOSMO! ONLINE


Tidak perlu wakil doktor pelatih, elak prejudis
Oleh SITI A'ISYAH SUKAIMI

17 Mei 2022, 5:26 pm
PUTRAJAYA – Tidak perlu wakil daripada doktor pelatih untuk terlibat dalam pasukan petugas khas yang ditubuhkan bagi menjalankan siasatan susulan kes buli di lapangan hospital, kata Menteri Kesihatan, Khairy Jamaluddin Abu Bakar.
Beliau berkata, penubuhannya juga adalah secara bebas sekali gus bagi memastikan tiada pandangan prejudis di dalam pasukan petugas khas tersebut.
“Sebab itu di dalam pasukan petugas khas ini tidak ada doktor pelatih dan pegawai perubatan (MO) yang ada di hospital. Walaupun ada doktor tetapi tidak ada MO.
“Kita mahu pasukan bebas dan mereka juga sudah mengeluarkan kenyataan bahawa pasukan petugas khas ini akan mendengar pandangan semua pihak.
“Jadi tidak timbul soal ia tidak inklusif kerana mereka akan dengar pendapat dan pandangan,” katanya ketika ditemui pada Sambutan Hari Raya Aidilfitri Kementerian Kesihatan (KKM) di sini hari ini.
Dalam pada itu, Khairy Jamaluddin berkata, mereka yang dilantik di dalam pasukan itu juga adalah di luar bidang lapangan hospital dalam memastikan laporan yang dibuat adalah bebas, seimbang dan adil untuk semua pihak.

Media sebelum ini melaporkan, sebuah Pasukan Petugas Khas Bagi Penambahbaikan Budaya Kerja Perkhidmatan Kesihatan (HWCITF) ditubuhkan secara rasmi antaranya bagi menganalisis maklumat dan hasil siasatan insiden kematian seorang Pegawai Perubatan Siswazah (PPS) di Hospital Pulau Pinang. – KOSMO! ONLINE


Raja Ilya tayang perut, bersari ala aktres Bollywood
Oleh HARYATI KARIM

17 Mei 2022, 5:30 pm
PETALING JAYA- Pelakon Raja Ilya yang kini sedang hamil lapan bulan anak sulungnya memperagakan busana sari persis aktres Bollywood, Jacqueline Fernandez pada acara ‘baby shower’ yang diadakan kelmarin.
Raja Ilya atau nama sebenarnya, Raja Ramilah Begum Raja Mohammad, 37, yang memilih tema Bollywood untuk acara tersebut mengambil inspirasi sari yang digayakan aktres Bollywood itu.
Malah, sarinya kelihatan seakan-akan serupa termasuk warna dan rekaannya seperti mana gambar yang dikongsikan oleh Raja Ilya dalam Instagramnya.
“Sari cantik seperti Jacqueline Fernandez, perbezaannya saya bersama ‘baby bump’. Suka warna dan rekaannya,” tulis Raja Ilya.
Pelakon filem Suamiku, Encik Perfect 10 itu kelihatan berseri-seri dan rata-rata pengikut Instagramnya memuji kecantikan Raja Ilya persis pelakon Bollywood.
Sungguhpun begitu, terselit teguran segelintir netizen kerana tindakannya menayang perut pada acara yang turut dihadiri oleh pelakon Zahirah Macwilson.

Menurut netizen berkenaan, tidak salah untuknya memakai sari tetapi tidak perlu menayangkan perutnya yang sedang sarat kepada khalayak.
Terdahulu, Raja Ilya mendedahkan dia bakal menimang anak perempuan sekitar Julai depan sempena ulang tahun kelahirannya yang ke-37.
Raja Ilya berkahwin dengan lelaki Australia, Trent Garrett pada 23 Disember 2018 dan mengikut suaminya menetap di sana. – KOSMO! ONLINE


Pendakwaan tutup kes rasuah Bung dan Zizie
Oleh NUZULSHAM SHAMSUDDIN

17 Mei 2022, 5:38 pm
KUALA LUMPUR – Selepas 30 saksi pendakwaan dipanggil memberi keterangan, pihak pendakwaan hari ini menutup kes rasuah Ahli Parlimen Kinabatangan, Datuk Seri Bung Moktar Radin dan isteri, Datin Seri Zizie Izette Abdul Samad di Mahkamah Sesyen di sini hari ini.
Perkara itu dimaklumkan Timbalan Pendakwa Raya, Law Chin How kepada Hakim Rozina Ayob selepas saksi pendakwaan terakhir yang juga pegawai penyiasat Suruhanjaya Pencegahan Rasuah Malaysia (SPRM), Norsharil Saharom, 37, selesai memberi keterangan.
Terdahulu, semasa prosiding Chin How menawarkan lapan lagi saksi kepada pasukan pembelaan. Bagaimanapun, peguam mewakili Zizie Izette, Datuk K. Kumaraendran menolak tawaran pihak pendakwaan itu kerana tiada keperluan ketika ini.
Justeru Hakim Rozina kemudian kedua-dua belah pihak memfailkan hujahan bertulis selewat-lewatnya 17 Jun ini.
Bagi hujahan lisan pula, mahkamah menetapkan pada 24 Jun ini sebelum memutuskan sama ada Bung Moktar dan Zizie Izette dibebaskan atau diarahkan membela diri.
Sebelum ini seramai 30 saksi pendakwaan dipanggil menberi keterangan antaranya bekas Pengurus Besar Pelaburan Felcra, Adnan Yusof, Ahli Lembaga Pengarah (ALP) Felcra, Dr Habibah Suleiman dan dua perunding unit amanah Public Mutual Berhad iaitu Norhaili Ahmad Mokhtar dan Madhi Abdul Hamid memberi keterangan dalam perbicaraan yang bermula pada 2 Januari 2020.

Mengikut pertuduhan Bung ,64, didakwa atas dua pertuduhan menerima rasuah sejumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.
Bung yang merupakan Pengerusi Bukan Eksekutif pada ketika itu, dituduh menerima rasuah daripada ejen pelaburan Public Mutual Madhi Abdul Hamid, 38, menerusi isterinya Zizie,44,.
Kesalahan itu didakwa dilakukan di Public Bank cawangan Taman Melawati, Jalan Bandar 12, Taman Melawati di sini antara pukul 12.30 tengah hari dan 5 petang pada 12 Jun 2015.
Beliau didakwa menerima suapan wang tunai untuk dirinya sebanyak RM335,500 daripada seorang lagi ejen pelaburan Public Mutual Norlaili Ahmad Mokhtar, 42, di bawah nama Zizie atas sebab yang sama.
Zizie juga didakwa atas tiga pertuduhan bersubahat dengan suaminya berhubung perkara yang sama, di tempat, tarikh dan masa yang sama. -KOSMO! ONLINE


Guna anak lima tahun sembunyi kegiatan pengedaran 48,000 biji pil kuda
Oleh ROHANA MOHD. NAWI

17 Mei 2022, 5:22 pm
KOTA BHARU – Taktik licik seorang lelaki Thailand menggunakan anak perempuannya yang berusia lima tahun untuk mengaburi mata pihak berkuasa gagal apabila dia ditahan bersama 48,000 biji pil kuda bernilai RM480,000 di dalam sebuah kenderaan pelbagai guna (MPV) di depan sebuah pasar raya di Kuala Krai semalam.
Lelaki berusia 28 tahun yang disyaki pengedar dadah itu dicekup ketika bersama anaknya yang digunakan untuk kaedah penyamaran semasa mereka berada di dalam sebuah MPV jenis Toyota Avanza pada pukul 5.30 petang.
Pemangku Ketua Polis Kelantan, Datuk Muhamad Zaki Harun berkata, semasa serbuan dijalankan, MPV tersebut diletakkan di kawasan parkir pasar raya itu.
Menurutnya, semasa pemeriksaan dijalankan, polis menemui bungkusan berwarna kuning mengandungi 48,000 biji pil kuda yang diletakkan di dalam sebuah beg.
“Selain itu, kita turut merampas wang tunai sebanyak RM440 di dalam MPV dinaiki suspek. Susulan daripada penahanan suspek, polis terus menjalankan serbuan di rumah lelaki itu di Kampung Perupok, Bachok, namun tiada sebarang rampasan dibuat.
“Siasatan lanjut mendapati, kesemua pil kuda itu dipercayai diperoleh dari negara jiran. Suspek juga dipercayai mempunyai rangkaian di negara jiran yang boleh menghantar bekalan bagi tujuan pengedaran dadah di negeri ini,” katanya pada sidang akhbar di Ibu Pejabat Polis Kontinjen (IPK) Kelantan di sini hari ini.

Menurut Muhamad Zali, kesemua pil kuda yang dirampas boleh dibekalkan kepada seramai 24,000 orang penagih.
Katanya, berdasarkan semakan, suspek tidak mempunyai sebarang rekod jenayah lampau dan kes disiasat mengikut Seksyen 39B Akta Dadah Berbahaya 1952. – KOSMO! ONLINE


Pengadu tarik laporan, perkembangan kes Syed Iqmal 31 Mei
Oleh NORLIZAH ABAS

17 Mei 2022, 5:34 pm
PETALING JAYA – Perkembangan kes pendakwah selebriti, Syed Shah Iqmal Syed Mohammad Shaiful sama ada pertuduhan mencabul dan melakukan persetubuhan luar tabii terhadap seorang penuntut kolej swasta, ditarik balik atau diteruskan, akan ditentukan oleh Mahkamah Sesyen pada 31 Mei ini.
Hakim Jamaludin Mat menetapkan tarikh itu selepas pendakwaan memaklumkan pihaknya masih menunggu maklum balas daripada Jabatan Peguam Negara (AGC) selepas mangsa yang juga pengadu menarik balik laporan polis yang dibuatnya.
Timbalan Pendakwa Raya P. Vitiya Monisha memaklumkan, pendakwaan masih menunggu arahan lanjut daripada AGC berhubung perkembangan kes selepas laporan polis ditarik balik.
”Saya mohon tempoh selama sebulan kerana arahan lanjut masih belum diperolehi daripada ibu pejabat. Pohon tarikh lain,” ujarnya pada prosiding tersebut.
Sementara itu, peguam Syed Amirul Syed Edros yang mewakili tertuduh memohon tarikh yang singkat selama dua minggu agar perkembangan kes itu dapat dimaklumkan secepat mungkin.
Ujar peguam bela, perkembangan kes telah dipertimbangkan sebelum ini dan tidak akan mengambil masa yang lama untuk diputuskan.

Hari ini ditetapkan untuk sebutan kes bagi membolehkan pihak pendakwaan memaklumkan kepada mahkamah arahan lanjut daripada AGC sama ada kes terhadap pendakwah selebriti itu ditarik balik atau diteruskan.
Dalam pada itu, Syed Amirul ketika ditemui di luar mahkamah memaklumkan, pihaknya tidak bercadang untuk memohon tarikh akhir sebaliknya meminta pertimbangan agar arahan lanjut berkaitan kes itu diputuskan segera.
Ujar peguam bela, pihak pembelaan mahukan agar tertuduh dilepas dan dibebaskan daripada kedua-dua pertuduhan yang dihadapinya.
Bagaimanapun, beliau menjelaskan, walaupun pengadu telah menarik balik laporan polis, pihak pendakwaan masih mempunyai kuasa meneruskan pendakwaan terhadap Syed Shah Iqmal.
Jelas Syed Amirul lagi, perbicaraan masih boleh didengar kerana pihak pendakwaan boleh memaksa saksi hadir ke mahkamah memberi keterangan dengan meminta sapina dan waran tangkap dikeluarkan.
”Sama ada pihak pendakwaan akan meneruskan kes atau tidak, kami bersedia dalam kedua-dua keadaan,” ujarnya. – KOSMO! ONLINE